qundao/data-zh-poetry huggingface dataset:
戲酬楊次公
作者：李復
朝代：宋

法雲說法元非法，六月洪爐舞飛雪。
寶香一瓣下天來，須彌座上金光發。
三界風雨動雷音，八部人天歸象設。
昔年關西舊夫子，今日淮南大檀越。
揚眉師利傾千偈，隠几維摩無一說。
試開門戶立家風，頓超初地無生滅。
百川萬折必朝宗，東南到海無分別。
紫陌紅塵拂面來，鐵壁不容通水泄。
衆形畢現明鏡靜，浮雲飛蓋秋空澈。
眼見億萬歸彈指，境落毫釐差永劫。
野犴不是師子兒，磨了觜頭三尺鐵。
全湖巨浸一浮漚，結果開花今幾葉。
昔人卷簾仰天笑，得道固應由慧業。
一言可盡千語迷，不如靜看水中月。
抱瓮轩
作者：李復
朝代：宋
体裁：七言律诗

扰扰谁知巧丧生，惟君智巧不关心。为能悬解如庄叟，会识真风在汉阴。閒笑重轻争俯仰，静忘身世任浮沉。堪嗟混沌亡来久，今独怜君踵息深。
抱甕軒
作者：李復
朝代：宋

擾擾誰知巧喪生，惟君智巧不關心。
爲能懸解如莊叟，會識真風在漢陰。
閒笑重輕爭俯仰，靜忘身世任浮沉。
堪嗟混沌亡來久，今獨憐君踵息深。
按視沙苑
作者：李復
朝代：宋

南瀕清渭北洛水，寒沙東西橫百里。
中條太華塞秦關，衆川無歸皆潴此。
地維忽斷兩山高，帝罰罔功五丁死。
波飛浪激走東溟，積雪回汀擁都鄙。
坡陀起伏接城門，薦草甘泉國馬屯。
雲昏霧暗天駟下，星宮夜失房宿尊。
驊騮騏驥種各有，一一六印官字存。
開元籍馬七十萬，監苑舊政宜討論。
過都歷塊汗流血，朝刷幽并暮楚越。
天邊不從鑾輅行，歲久空老狐狟窟。
去年駒生風雨腥，戴角肉鬣自有鱗。
廄人見怪棄於野，騰入渭水方知神。
按视沙苑
作者：李復
朝代：宋

南濒清渭北洛水，寒沙东西横百里。
中条太华塞秦关，众川无归皆潴此。
地维忽断两山高，帝罚罔功五丁死。
波飞浪激走东溟，积雪回汀拥都鄙。
坡陀起伏接城门，荐草甘泉国马屯。
云昏雾暗天驷下，星宫夜失房宿尊。
骅骝骐骥种各有，一一六印官字存。
开元籍马七十万，监苑旧政宜讨论。
过都历块汗流血，朝刷幽并暮楚越。
天边不从銮辂行，岁久空老狐狟窟。
去年驹生风雨腥，戴角肉鬣自有鳞。
厩人见怪弃于野，腾入渭水方知神。
捣药岩世传昔人炼丹得道今隠于此山下土中时得丹粒服之愈疾
作者：李復
朝代：宋

超世犹存救世心，深山相遇不知名。
岩前时得丹砂粒，云裏尝闻玉杵声。
汩汩流光愁易促，冥冥浊劫苦难清。
如何为我开灵鼎，徧使苍生病骨轻。
搗藥岩世傳昔人煉丹得道今隠於此山下土中時得丹粒服之愈疾
作者：李復
朝代：宋

超世猶存救世心，深山相遇不知名。
巖前時得丹砂粒，雲裏嘗聞玉杵聲。
汩汩流光愁易促，冥冥濁劫苦難清。
如何爲我開靈鼎，徧使蒼生病骨輕。
放魚
作者：李復
朝代：宋

有客持巨魚，造門前自陳。
敢致子産饋，可待姜侯賓。
野人不知薄，但媿心美芹。
橫盤五尺餘，飛光生目輪。
高鬣丹砂尾，長鬚黄金鱗。
倔强忽起立，意氣如有神。
口頰雖噞喁，哀訴何能伸。
嗟哉自潛泳，胡遘網罟屯。
使居江湖間，藏器養其身。
得時感靈變，呼吸乘風雲。
奮迅彌宇宙，洗滌萬物新。
胡忍事一飯，遽使刀俎親。
無罪就死地，惻然傷吾仁。
解之謝來客，放爾歸通津。
不期明珠報，相忘乃吾真。
此去戒前禍，芳餌爲禍因。
送爾吾自往，世有鄭校人。
放鱼
作者：李復
朝代：宋

有客持巨鱼，造门前自陈。
敢致子产馈，可待姜侯宾。
野人不知薄，但媿心美芹。
横盘五尺余，飞光生目轮。
高鬣丹砂尾，长鬚黄金鳞。
倔强忽起立，意气如有神。
口颊虽噞喁，哀诉何能伸。
嗟哉自潜泳，胡遘网罟屯。
使居江湖间，藏器养其身。
得时感灵变，呼吸乘风云。
奋迅弥宇宙，洗涤万物新。
胡忍事一饭，遽使刀俎亲。
无罪就死地，恻然伤吾仁。
解之谢来客，放尔归通津。
不期明珠报，相忘乃吾真。
此去戒前祸，芳饵为祸因。
送尔吾自往，世有郑校人。
新罗寺唐有新罗僧咒草愈疾卵塔今在閒来因题
作者：李復
朝代：宋
体裁：五言律诗

断石传遗事，唐年刻永徽。庭荒灵草尽，塔坏礼僧稀。古殿含凉气，空堂照夕晖。独来人不问，行听暮钟归。
新羅寺唐有新羅僧咒草愈疾卵塔今在閒來因題
作者：李復
朝代：宋

斷石傳遺事，唐年刻永徽。
庭荒靈草盡，塔壞禮僧稀。
古殿含凉氣，空堂照夕暉。
獨來人不問，行聽暮鐘歸。
新蝉
作者：李復
朝代：宋

病耳不堪听，仍愁露下时。
纔能升木杪，便解入云吹。
漫有真仙契，犹多风树悲。
美阴如可託，后患亦须知。
新蟬
作者：李復
朝代：宋

病耳不堪聽，仍愁露下時。
纔能升木杪，便解入雲吹。
漫有真仙契，猶多風樹悲。
美陰如可託，後患亦須知。
早起
作者：李復
朝代：宋

羣鳩啄屋鳴，亂雀翻簷噪。
喜呼怒爭逐，往來競酣鬧。
陽氣動飛潜，得意相陵暴。
曉枕不能眠，開門適情好。
酌泉供清盥，短髮巾野帽。
中心曠無事，焚香誦真誥。
人生襲元精，含和百神抱。
失足落陰界，久困羣邪耗。
漂溺孰能回，浩劫沉波潦。
玉鏡動悲雲，慈航引清櫂。
惟予久冥寞，區區謝初少。
三疊舞胎僊，八景駐霞翿。
稽首躡祖風，中天延羲照。
早起
作者：李復
朝代：宋

羣鸠啄屋鸣，乱雀翻檐噪。
喜呼怒争逐，往来竞酣闹。
阳气动飞潜，得意相陵暴。
晓枕不能眠，开门适情好。
酌泉供清盥，短髮巾野帽。
中心旷无事，焚香诵真诰。
人生袭元精，含和百神抱。
失足落阴界，久困羣邪耗。
漂溺孰能回，浩劫沉波潦。
玉镜动悲云，慈航引清棹。
惟予久冥寞，区区谢初少。
三迭舞胎僊，八景驻霞翿。
稽首蹑祖风，中天延羲照。
明月入我牖
作者：李復
朝代：宋
体裁：古风

明月入我牖，娟娟满衣裳。惊风飘疏竹，凌乱舞清光。静坐不能眠，稍知秋夜长。却思古人书，探编开缥囊。一读三四反，人远心茫茫。投编出庭宇，回步影徜徉。长空散白露，暗落点青黄。肃肃晨气动，满地自为霜。
明月入我牖
作者：李復
朝代：宋

明月入我牖，娟娟滿衣裳。
驚風飄疏竹，凌亂舞清光。
靜坐不能眠，稍知秋夜長。
却思古人書，探編開縹囊。
一讀三四反，人遠心茫茫。
投編出庭宇，回步影徜徉。
長空散白露，暗落點青黄。
肅肅晨氣動，滿地自爲霜。
春日北园早起
作者：李復
朝代：宋

雨断云犹在，风回气已明。
林花含宿润，露沼散余清。
喜静心常澹，居閒意寡营。
流光随转盼，所向达吾生。
春日北園早起
作者：李復
朝代：宋

雨斷雲猶在，風回氣已明。
林花含宿潤，露沼散餘清。
喜靜心常澹，居閒意寡營。
流光隨轉盼，所向達吾生。
昼坐东轩忽十三蝴蝶颜色鲜碧飞舞近人移时方去纪之以诗
作者：李復
朝代：宋

天上宝玉琴，星徽点瑟瑟。
仙人手摩拂，变化通灵术。
忽随琴声起，委蜕如蝉质。
飞翔下绿云，风翅含寒碧。
人间清昼长，游览喜自得。
见我瓶中花，羣游过帘额。
高戏乱疏幌，低舞侵堕帻。
却疑午梦酣，身是濠梁客。
栩栩出虚庭，兴阑有归色。
应闻调絃声，惊去欻无迹。
晉州會上送衛伯紹休官南歸
作者：李復
朝代：宋

叔寶風流喜高簡，非意相干以理遣。
勝日一言能造微，衆許沖情去人遠。
斑斑氣韵見諸孫，秋水神清驚俗眼。
追風逸驥自龍來，照夜靈珠須海産。
結髮讀書棄人事，南上衡廬宿雲巘。
窮源欲探崑崙深，導河猶恨積石淺。
十年業白出石壁，錯落青錢宜萬選。
長衢驤首向雲嘶，千里霜蹄思一展。
辛勤久未脫羈銜，蹀足蟻封嗟踠踠。
去冬懷綬到并州，投鞭三月春風滿。
溪邊行聽踏踏歌，草露忽驚人世短。
地下枯骨不沽名，便棄華簪獨恨晚。
尋山高頂白綸巾，寄食但乞青精飯。
醮壇龍虎夜星寒，海嶠雲霞春洞暖。
憶昔相逢洛水橋，偶來促坐襄陵宴。
半生契闊一日逢，互嘆參差不相見。
新鬢早驚蒲柳衰，舊事重論風雨散。
我今漸歎暮駸駸，長卿多病嵇康懶。
肯强塵沙立暝途，逆流理檝厭牽挽。
待君植杖武夷山，南去尋君任雙趼。
晋州会上送卫伯绍休官南归
作者：李復
朝代：宋

叔宝风流喜高简，非意相干以理遣。
胜日一言能造微，众许冲情去人远。
斑斑气韵见诸孙，秋水神清惊俗眼。
追风逸骥自龙来，照夜灵珠须海产。
结髮读书弃人事，南上衡庐宿云巘。
穷源欲探昆崙深，导河犹恨积石浅。
十年业白出石壁，错落青钱宜万选。
长衢骧首向云嘶，千里霜蹄思一展。
辛勤久未脱羁衔，蹀足蚁封嗟踠踠。
去冬怀绶到并州，投鞭三月春风满。
溪边行听踏踏歌，草露忽惊人世短。
地下枯骨不沽名，便弃华簪独恨晚。
寻山高顶白纶巾，寄食但乞青精饭。
醮坛龙虎夜星寒，海峤云霞春洞暖。
忆昔相逢洛水桥，偶来促坐襄陵宴。
半生契阔一日逢，互嘆参差不相见。
新鬓早惊蒲柳衰，旧事重论风雨散。
我今渐叹暮骎骎，长卿多病嵇康懒。
肯强尘沙立暝途，逆流理檝厌牵挽。
待君植杖武夷山，南去寻君任双趼。
晓至西郊
作者：李復
朝代：宋
体裁：五言律诗

墟落隋城外，西郊路可寻。带霜残黍短，过雨旧溪深。近港来迎犬，荒篱散宿禽。邻翁邀具饷，烟火动疏林。
晚出西郊
作者：李復
朝代：宋

晚日登西原，劲风飘我衣。
萧萧班马鸣，野旷行人稀。
抚辔无与语，目送新鸿飞。
俗尘嘆久艰，故山多蕨薇。
晚出西郊
作者：李復
朝代：宋

晚日登西原，勁風飄我衣。
蕭蕭班馬鳴，野曠行人稀。
撫轡無與語，目送新鴻飛。
俗塵嘆久艱，故山多蕨薇。
晚客狎至应接不一或有疑者作此诗示谢敞教授
作者：李復
朝代：宋
体裁：五言律诗

岸帻扶藜杖，移床傍晚林。形骸犹是累，语默更何心。望外浮云薄，凉生古汲深。自怜多懒僻，尘色闷孤琴。
晚客狎至應接不一或有疑者作此詩示謝敞教授
作者：李復
朝代：宋

岸幘扶藜杖，移床傍晚林。
形骸猶是累，語默更何心。
望外浮雲薄，凉生古汲深。
自憐多懶僻，塵色悶孤琴。
晝坐東軒忽十三蝴蝶顔色鮮碧飛舞近人移時方去紀之以詩
作者：李復
朝代：宋

天上寶玉琴，星徽點瑟瑟。
仙人手摩拂，變化通靈術。
忽隨琴聲起，委蛻如蟬質。
飛翔下綠雲，風翅含寒碧。
人間清晝長，遊覽喜自得。
見我瓶中花，羣遊過簾額。
高戲亂疏幌，低舞侵墮幘。
却疑午夢酣，身是濠梁客。
栩栩出虛庭，興闌有歸色。
應聞調絃聲，驚去欻無迹。
晨起东轩
作者：李復
朝代：宋

影暗纔分竹，烟低正满檐。
雨斜侵药裹，风过乱书籤。
篆灭香犹在，尘昏砚未添。
静中时有兴，着论不为潜。
晨起東軒
作者：李復
朝代：宋

影暗纔分竹，煙低正滿簷。
雨斜侵藥裹，風過亂書籤。
篆滅香猶在，塵昏硯未添。
靜中時有興，著論不爲潛。
暑中即事
作者：李復
朝代：宋

挂壁清羸金粟像，映窗性相凈名经。
门前野水流绕舍，雨后绿槐阴满庭。
凉簟醒心须稍健，好风吹鬓欲重青。
此间真境谁宜到，更有珍茶一种灵。
暑中即事
作者：李復
朝代：宋

掛壁清羸金粟像，映窗性相凈名經。
門前野水流繞舍，雨後綠槐陰滿庭。
凉簟醒心須稍健，好風吹鬢欲重青。
此間真境誰宜到，更有珍茶一種靈。
暑退病起沐罢倦卧得芸叟诗招为草堂紫阁之游酬以来韵
作者：李復
朝代：宋

八月秋高肺病苏，深居吾亦爱吾庐。
晚风剡剡初衣夹，白髮萧萧不满梳。
困着藜床眠北牖，远飞蝶梦访清都。
觉来闻有云山兴，亲写新诗欲起予。
暑退病起沐罷倦卧得芸叟詩招爲草堂紫閣之遊酬以來韵
作者：李復
朝代：宋

八月秋高肺病蘇，深居吾亦愛吾廬。
晚風剡剡初衣裌，白髮蕭蕭不滿梳。
困著藜床眠北牖，遠飛蝶夢訪清都。
覺來聞有雲山興，親寫新詩欲起予。
曉至西郊
作者：李復
朝代：宋

墟落隋城外，西郊路可尋。
带霜殘黍短，過雨舊溪深。
近港來迎犬，荒籬散宿禽。
鄰翁邀具餉，煙火動疏林。
曲江
作者：李復
朝代：宋

唐址莽荆榛，安知秦宫殿。
常因秋雨多，时有微泉泫。
菰蒲春自生，鳬鹜秋犹恋。
千古蔽一言，物极理必变。
曲江
作者：李復
朝代：宋

唐址莽荆榛，安知秦宮殿。
常因秋雨多，時有微泉泫。
菰蒲春自生，鳬鶩秋猶戀。
千古蔽一言，物極理必變。
書飲客言
作者：李復
朝代：宋

御史在前執法後，先生飲酒不濡口。
脫巾露頂兩脚赤，先生飲酒不論石。
試問先生飲何如，舉手指腹此誰測。
東家閉門强偪仄，刻骨膠筋束形跡。
一生寂寞養聲光，誰肯回頭顧枯魄。
南鄰矜誇尚馳騖，平明跨馬朝天去。
車從導騎如雲屯，謗辱丘山盈後路。
賜銅鑄錢終餓死，深居巷內還逢虎。
高天蒼蒼地茫茫，與君舉首望八荒。
人生優游本無事，自置冰炭毒肺腸。
鵬飛鷃躍何高卑，菌短椿壽何彭殤。
百年倏忽不再得，爭奪紛紛世界仄。
渾沌不鑿人不死，但知飲酒志願畢。
東方明星高，西山江水流。
明星却回江不斷，與君常醉消白頭。
曹参庙
作者：李復
朝代：宋

百战皆收第一功，几回旁嘆泣良弓。
白头始识人间事，归向东州问盖公。
曹參廟
作者：李復
朝代：宋

百戰皆收第一功，幾回旁嘆泣良弓。
白頭始識人間事，歸向東州問蓋公。
會聖宮朝謁
作者：李復
朝代：宋

七葉丹成不可攀，蘂珠宮殿翠微間。
千年空怨龍髯斷，億世曾聞寶筴還。
宮女祠歸朝路靜，嶽神綦退曉風閒。
五雲高宴蟠桃罷，鶴馭時應會此山。
月
作者：李復
朝代：宋

玉露漳川月，相看几上弦。
气横秋浦白，轮带女城偏。
半魄蟾犹隠，分枝桂未圆。
云衢谁可到，柅辙驻流年。
月
作者：李復
朝代：宋

玉露漳川月，相看幾上弦。
氣橫秋浦白，輪带女城偏。
半魄蟾猶隠，分枝桂未圓。
雲衢誰可到，柅轍駐流年。
有客山中來
作者：李復
朝代：宋

有客山中來，遺我雙雲松。
身雖咫尺長，勢有百丈容。
空庭土花碧，不種夭桃紅。
春悲香魄盡，秋怨綠枝空。
喜見石上根，移從最高峰。
愛植朝暮勤，待看凌霜風。
何時舊山雲，出隨淵中龍。
沛然灑好雨，助我栽培功。
有客山中来
作者：李復
朝代：宋
体裁：古风

有客山中来，遗我双云松。身虽咫尺长，势有百丈容。空庭土花碧，不种夭桃红。春悲香魄尽，秋怨绿枝空。喜见石上根，移从最高峰。爱植朝暮勤，待看凌霜风。何时旧山云，出随渊中龙。沛然洒好雨，助我栽培功。
杂诗·其一
作者：李復
朝代：宋

猗兰生幽林，秀叶凝绿滋。
含芬静不发，默与清风期。
美人闲婉娈，遗世从云螭。
袖中双珠明，照人冰玉姿。
羣动溺忧患，閟光无同嘻。
寂寥岁将晚，独往歌紫芝。
杂诗·其一三
作者：李復
朝代：宋

翩翩云间鸟，翠羽光葳蕤。
结巢占远林，意与深静期。
盲飈忽号怒，万木无停枝。
欹摇不容息，簸荡孤巢危。
遐睇昆崙冈，玉树蔚仙姿。
溟海皆震荡，秀立影不移。
空怀高举心，感叹鼓翼迟。
杂诗·其一二
作者：李復
朝代：宋

高松怀正气，挺特入空碧。
短棘无直枝，千钩未成尺。
松生倚云冈，棘散傍道侧。
道侧侵行人，牵衣去不得。
丝蔓乱附託，狐貍喜偃息。
美恶类相感，庸讵分知识。
秋风叶落时，碍眼如矛戟。
斤斧不得施，怅然空叹息。
杂诗·其七
作者：李復
朝代：宋
体裁：古风

万物忘我难，圣人出同忧。女娲断鳌足，轩辕殛蚩尤。禹命洪水乂，稷播百谷修。元德与天通，珍符告帝休。起皆不得已，本非功业谋。应龙潜深渊，睢盱寒水秋。乘时御风雷，雨施化形流。体异灵气同，默契神变求。
杂诗·其三
作者：李復
朝代：宋

霜叶下高枝，纷纷拥寒根。
惊风度虚庭，槭槭愁飞翻。
草木虽无知，养本亦足论。
人生感元化，道贵穷性原。
滋口芬羶乱，悦耳声音繁。
众攻日外战，目暗天地昏。
不问昆仑清，但爱长波浑。
神驰正气溃，白日鬼瞰门。
杂诗·其九
作者：李復
朝代：宋
体裁：古风

众辐共一毂，利用本在无。制法应世变，欲返民心愚。巧智起颓波，但逐末流趋。鸟乱毕弋多，真风日更疏。
杂诗·其二
作者：李復
朝代：宋

应龙出重渊，矫矫昇天行。
奋迅弥宇宙，雨施品物形。
收藏入无间，脗合元气冥。
神变不可测，乃知至阳精。
圣人炼阴魄，调御元功成。
乘时万类睹，廓然日月明。
体用符龙变，潜跃惟时亨。
颜伏德方求，舜见位已升。
杂诗·其二〇
作者：李復
朝代：宋

先王急民事，分吏察壠亩。
田荒宅无毛，置法责粟布。
壤壤一岁勤，暴暴三年聚。
农政久不修，几家有禾黍。
杂诗·其二三
作者：李復
朝代：宋

姬旦相孺子，不为召公知。
洛阳贾年少，岂免绛灌疑。
论远必为迂，举高遂有危。
更无反禾风，但起弔湘悲。
杂诗·其二十一
作者：李復
朝代：宋
体裁：古风

当路莫张机，张机不可行。潜深巢高杪，鱼鸟知爱生。立义禁为非，意欲求无刑。刻核苟太至，视死心亦轻。
杂诗·其二十二
作者：李復
朝代：宋
体裁：古风

善学必探本，知本贵善养。种木既得地，柯叶日滋长。纷纷绮语工，汩汩良心丧。多闻竟无益，不如鸡犬放。
杂诗·其五
作者：李復
朝代：宋

珍图出荣河，八卦开奥秘。
圣人重因袭，已极露隠细。
大衍四十九，周流通一气。
阴阳穷必变，往反无终始。
元化密推移，消长先默契。
鬼神无遁情，垂诏亿万世。
如何扬子云，求名夸谲诡。
藻绘太初历，设画随启闭。
盈缩无常运，踦赢谩拟议。
安得宇宙间，别更有天地。
文字但艰苦，白首困心志。
侯芭何所知，枝指徒为赘。
杂诗·其八
作者：李復
朝代：宋

阴阳体合气，氛氲极无际。
卦气交孕毓，旁滋六爻备。
圣人繫爻辞，鈎赜推母子。
观应以知来，随方推象类。
灵龟通火志，黄牛革得地。
復应干龙潜，兑乘履虎尾。
周流纷参错，往来精妙义。
懵懵妄穿凿，执一千百废。
孰能访太极，与游两仪外。
杂诗·其六
作者：李復
朝代：宋

阳刚形发辉，阴凝体受照。
金魄遡火乌，进退见朒朓。
气引潮海壮，象推介虫小。
南北应坎离，东西正昏晓。
杂诗·其十
作者：李復
朝代：宋
体裁：古风

一气偶暂聚，灵府含虚明。至人遗世氛，妙静无将迎。索珠迷罔象，鼓琴有亏成。淼淼千海波，全潮浮沤轻。
杂诗·其十一
作者：李復
朝代：宋
体裁：古风

杯水入沧溟，浩浩通无际。原心方寸间，混合周天地。后稷勤稼穑，颜渊甘箪食。行己在一时，流芳播万世。至道不远人，安行近且易。
杂诗·其十七
作者：李復
朝代：宋
体裁：古风

权利为祸根，苟合非纯士。嗟哉凭轼生，行见烹齐市。晴鸠不逐妇，猛虎不食子。魏国将乐羊，齐人疑吴起。凶险甚鸟兽，妻子自烹死。呜呼天壤间，亲无骨肉比。残毒就功名，于君安可恃。中山昔置相，尝取放麑翁。异类犹有恩，事君必致忠。
杂诗·其十九
作者：李復
朝代：宋
体裁：古风

浚泉少汲水，汲多泉水污。力穑莫揠苗，揠苗苗必枯。心清事自简，气和体必舒。古人有至言，治民如烹鱼。
杂诗·其十五
作者：李復
朝代：宋
体裁：古风

沙虚路傍泉，江通石上井。泉挹浅沙黄，井汲深江冷。六月火云生，旱乌炎午影。烦心欲清涤，呼儿问修绠。
杂诗·其十八
作者：李復
朝代：宋
体裁：古风

经界废已久，王者无尺土。强力喜饕吞，含血不肯吐。孱弱困道傍，性命轻毫缕。为政须务本，析薪何匪斧。
杂诗·其十六
作者：李復
朝代：宋
体裁：古风

黄河走东溟，不知几万里。奔腾鼓风雷，势欲卷厚地。百川随呼吸，浑浑失气类。正德不可乱，横绝见清济。诡士富纵横，机辩回天地。观其投说时，揣摩探人意。高论未能窥，茫然何所试。彷佛一隙开，汹涌惊涛起。阴阖拒其恶，阳开示其喜。危冠揖时君，担簦擅国势。六印黄金多，双璧连城贵。岁晚客子来，倾变心若死。
杂诗·其十四
作者：李復
朝代：宋
体裁：古风

晨炊未登盘，饥肠已戚戚。欲问堂上人，先闻发叹息。苟念一饷饥，况艰终岁食。茫茫九州间，几人悲罄室。吾欲呼天工，驱雷驾云龙。十日一风雨，五谷年常丰。佩刀化为农，孙哺百岁翁。完助阴阳功，不顾吾盘空。
杂诗·其四
作者：李復
朝代：宋

春鸠啄晴屋，露蝉吟高枝。
羣物感气动，飞鸣不自知。
冥心观物化，浩劫密推移。
欲从扶桑翁，云间玩阳曦。
李无玷自左正言出守永州召为吏曹外郎尚阻叙旧先贻此诗
作者：李復
朝代：宋
体裁：七言律诗

初伏青蒲拜皂囊，忽驱五马下潇湘。入承上閤尚书牒，分掌中铨吏部郎。焚藁旧垣犹寂寞，拱枢列宿顿辉光。闻归未便能倾倒，五日朝班得缀行。
李毅师载出塞归熟食日邀客湖上有诗求和遂用其韵
作者：李復
朝代：宋
体裁：七言排律

新知剑外朱兼阮，旧侣江边白与张。去国杜翁为客久，传诗韩老遇春忙。一年喜竞清明日，千里归从战伐场。山寺雪消云已暖，湖亭冰尽水生光。半生几见逢三雅，此举无辞略百觞。莫负高名兴苦叹，静中阅尽喜难忘。
李毅師載出塞歸熟食日邀客湖上有詩求和遂用其韵
作者：李復
朝代：宋

新知劍外朱兼阮，舊侶江邊白與張。
去國杜翁爲客久，傳詩韓老遇春忙。
一年喜競清明日，千里歸從戰伐場。
山寺雪消雲已暖，湖亭冰盡水生光。
半生幾見逢三雅，此舉無辭略百觴。
莫負高名興苦歎，靜中閱盡喜難忘。
李氏园
作者：李復
朝代：宋
体裁：七言律诗

城近斜临南郭路，地宽分得奉诚园。垂竿引水穿回径，种竹成阴补坏垣。晓露不收荷已败，新霜将落柿初繁。天晴野旷秋风厉，借榻虚堂负午暄。
李氏園
作者：李復
朝代：宋

城近斜臨南郭路，地寬分得奉誠園。
垂竿引水穿回徑，種竹成陰補壞垣。
曉露不收荷已敗，新霜將落柿初繁。
天晴野曠秋風厲，借榻虛堂負午暄。
李無玷自左正言出守永州召爲吏曹外郎尚阻敘舊先貽此詩
作者：李復
朝代：宋

初伏青蒲拜皂囊，忽驅五馬下瀟湘。
入承上閤尚書牒，分掌中銓吏部郎。
焚藁舊垣猶寂寞，拱樞列宿頓輝光。
聞歸未便能傾倒，五日朝班得綴行。
李花
作者：李復
朝代：宋

桃花争红色空深，李花浅白开自好。
前日含青意涩缩，今晨碎玉乱高杪。
暖风借助开更多，余阴鬰芘花还少。
天晴不愁不烂漫，后花开时先已老。
李花
作者：李復
朝代：宋

桃花爭紅色空深，李花淺白開自好。
前日含青意澀縮，今晨碎玉亂高杪。
暖風借助開更多，餘陰鬰芘花還少。
天晴不愁不爛漫，後花開時先已老。
村步
作者：李復
朝代：宋

东阡南陌常经过，腊破已觉春气和。
出门仰视天宇静，暄暖自闻人语多。
青青短麦徧原隰，耿耿残雪明陵阿。
身閒心适欲追酒，惜无佳客来当歌。
村步
作者：李復
朝代：宋

東阡南陌常經過，臘破已覺春氣和。
出門仰視天宇靜，暄暖自聞人語多。
青青短麥徧原隰，耿耿殘雪明陵阿。
身閒心適欲追酒，惜無佳客來當歌。
杜城陈文惠公园
作者：李復
朝代：宋
体裁：七言律诗

杜曲西游访物华，门前潏水渌涵沙。南城天近无双誉，北斗魁前第一家。当日不知龙卧久，今朝空羡桂交花。高文遗墨皆漫灭，林下祠堂春日斜。
杜城陳文惠公園
作者：李復
朝代：宋

杜曲西遊訪物華，門前潏水淥涵沙。
南城天近無雙譽，北斗魁前第一家。
當日不知龍卧久，今朝空羨桂交花。
高文遺墨皆漫滅，林下祠堂春日斜。
東齋獨坐
作者：李復
朝代：宋

飛雨日蕭蕭，秋風收晚暑。
掩關兀然坐，默與玄相遇。
坐久忽相忘，玄我無賓主。
神遊出八紘，鴻蒙見氣母。
松明
作者：李復
朝代：宋

亢龍泄流津，津融身自化。
蒼鱗困摧剝，古鬣漸彫謝。
無地逃斧斤，豈願耀深夜。
萬牛空回首，躊躇歎廣厦。
松明
作者：李復
朝代：宋

亢龙泄流津，津融身自化。
苍鳞困摧剥，古鬣渐雕谢。
无地逃斧斤，岂愿耀深夜。
万牛空回首，踌躇叹广厦。
梁元彬招池上府会辞之以诗
作者：李復
朝代：宋

东郊日日唤春催，得意晴天浩荡来。
病客强因寒食起，新花不为老人开。
尘埃边叟抛书卧，鼓吹山翁倒载回。
欲问湖光几时浄，试容扶杖独徘徊。
梁元彬招池上府會辭之以詩
作者：李復
朝代：宋

東郊日日喚春催，得意晴天浩蕩來。
病客强因寒食起，新花不爲老人開。
塵埃邊叟拋書卧，鼓吹山翁倒載回。
欲問湖光幾時浄，試容扶杖獨徘徊。
梁山
作者：李復
朝代：宋

梁山苍苍寒日低，武皇昔年留羽旗。
层宫突兀天上出，举手欲引仙人衣。
仙人不来怨空老，索莫时从东海归。
铜盘千里渡漳水，茂陵草荒秋萤飞。
梁山
作者：李復
朝代：宋

梁山蒼蒼寒日低，武皇昔年留羽旂。
層宮突兀天上出，舉手欲引仙人衣。
仙人不來怨空老，索莫時從東海歸。
銅盤千里渡漳水，茂陵草荒秋螢飛。
梧桐
作者：李復
朝代：宋

猗猗梧桐树，前日繁花馥。
西风不相饶，影疏不可暴。
坐看一叶落，余怀念羣木。
漫有千岁忧，流光如急毂。
梧桐
作者：李復
朝代：宋

猗猗梧桐樹，前日繁花馥。
西風不相饒，影疏不可暴。
坐看一葉落，餘懷念羣木。
漫有千歲憂，流光如急轂。
梨
作者：李復
朝代：宋

柿垂黄尚微，枣熟赤可剥。
新梨接亦成，实大何磊落。
纍纍如碧罂，器宇极恢廓。
悬枝细恐折，植竹仰撑托。
露下色渐变，逼霜味不酢。
采摘置中筵，气压百果弱。
忆昔壮少时，酒酣病痟作。
取食不论数，甘寒胜发药。
今嗟老且病，滋味意雕索。
对之未能忘，欲探引復却。
晴檐午景暄，尚或思咀嚼。
齿朽啮亦难，把玩时自噱。
梨
作者：李復
朝代：宋

柿垂黄尚微，棗熟赤可剝。
新梨接亦成，實大何磊落。
纍纍如碧罌，器宇極恢廓。
懸枝細恐折，植竹仰撐托。
露下色漸變，逼霜味不酢。
採摘置中筵，氣壓百果弱。
憶昔壯少時，酒酣病痟作。
取食不論數，甘寒勝發藥。
今嗟老且病，滋味意彫索。
對之未能忘，欲探引復却。
晴簷午景暄，尚或思咀嚼。
齒朽齧亦難，把玩時自噱。
棣华斋
作者：李復
朝代：宋

真长世誉贤兄弟，棠棣名斋为学诗。
华厦何妨因旧址，春风不老是仙枝。
攀条渐见传芳远，和气先从近本知。
顾我雕零长弔影，感今徒益鬓如丝。
棣華齋
作者：李復
朝代：宋

真長世譽賢兄弟，棠棣名齋爲學詩。
華厦何妨因舊址，春風不老是仙枝。
攀條漸見傳芳遠，和氣先從近本知。
顧我彫零長弔影，感今徒益鬢如絲。
樂章五曲·其三
作者：李復
朝代：宋

霧光散兮曈曈，蘪蕪青兮椒紅。
石上菖蒲生紫茸，曲嶼蘋長絲影重。
雉鷕鷕兮鹿伎伎，圓鱗金光出寒水。
碧鼎收香養雲子，三脊白茅斷爲委。
平壺玉酒清於空，開壺芳新破曉風。
罍前洗爵奠當中，海南沉水烟濛濛。
人有誠，神有靈，幽明通，薦芳馨。
樂章五曲·其二
作者：李復
朝代：宋

海日上天破苦霧，散香釃酒巫進舞，神在琵琶弦上語。
載鸞旂，伐鼉鼓，驅豐隆，笑玉女，小雨班班點飛土。
駕文螭兮張翠羽，蘭爲旌兮桂爲斧。
神車出兮青山空，留應龍兮守山宮。
古烟蒼蒼封寒松，流水濺濺山重重。
促前導兮走輕雷，駐清馭兮雲低回。
石壇漠漠風幃開，鄉人奠拜神君來。
樂章五曲·其五
作者：李復
朝代：宋

鼓急兮收舞影，火銷兮膏燼冷。
鄉人出門女巫醉，日下西山起陰暝。
荇葉光，青幡長。
壇前旗影動回風，飛電忽轉雷隆隆。
玉劍蓮花碧珠佩，喜雲低來有酒氣。
浮空皓皓從歸轡，千騎無聲去如水。
龍車獸鬼不踏塵，迅霆一擊開山門。
神兮神兮愛吾人，千年置社樂神君。
樂章五曲·其四
作者：李復
朝代：宋

刻花圓楹青玉趺，高堂䡾䡾雲錦舒。
兩階納陛先登巫，近前神喜巫歌呼。
揚桴兮拊鼓，金鳴兮竹語。
長絲哀怨雁移步，堂上聲歌堂下舞。
工祝濯柳灑庭戶，神君功多人有主。
風清氣微散時雨，上無螟蛉下無鼠。
川滿秔兮陸滿黍，少婦窗間弄機杼。
鄉人相勸醉場圃，敬拜神君芘吾土。
樂遊原
作者：李復
朝代：宋

重岡带南山，起伏波濤驚。
古原枕隑洲，森爽東西橫。
陰宿忽自開，秦川一半明。
莫動興廢悲，惟喜禾黍晴。
次韵吕元钧给事嘉川驿来诗
作者：李復
朝代：宋
体裁：七言律诗

相逢莫厌重留连，邂逅浮云只偶然。前日一樽穷乐事，今朝千里感流年。尘侵遗迹留漳水，风入高吟动蜀鞭。锦鲤往来出江浦，应传秀句满嘉川。
次韵君俞三詩時在山下·其一
作者：李復
朝代：宋

西陵大火流，南融已頹征。
凉風拂庭樹，槭槭起秋聲。
遥夜抱膝坐，耿耿河漢明。
豈無尊中酒，非君誰與傾。
次韵君俞三詩時在山下·其三
作者：李復
朝代：宋

朝採南山薇，暮採南山蕨。
零霜百草腓，薇蕨行亦絕。
清溪有白石，欲煮未可熱。
故人在東山，幽桂安得結。
次韵君俞三詩時在山下·其二
作者：李復
朝代：宋

流水會大壑，層岑出遥林。
結茅窮窈窱，細路下嶔崟。
風露浩滿野，默坐掩孤衾。
孤衾無與寫，秋色日向深。
次韵君俞三诗时在山下·其一
作者：李復
朝代：宋
体裁：古风

西陵大火流，南融已颓征。凉风拂庭树，槭槭起秋声。遥夜抱膝坐，耿耿河汉明。岂无尊中酒，非君谁与倾。
次韵君俞三诗时在山下·其三
作者：李復
朝代：宋
体裁：古风

朝采南山薇，暮采南山蕨。零霜百草腓，薇蕨行亦绝。清溪有白石，欲煮未可热。故人在东山，幽桂安得结。
次韵君俞三诗时在山下·其二
作者：李復
朝代：宋
体裁：古风

流水会大壑，层岑出遥林。结茅穷窈窱，细路下嵚崟。风露浩满野，默坐掩孤衾。孤衾无与写，秋色日向深。
次韵呂元鈞給事嘉川驛來詩
作者：李復
朝代：宋

相逢莫厭重留連，邂逅浮雲只偶然。
前日一樽窮樂事，今朝千里感流年。
塵侵遺跡留漳水，風入高吟動蜀鞭。
錦鯉往來出江浦，應傳秀句滿嘉川。
次韵李信叔
作者：李復
朝代：宋

不見吟翁近十年，驛亭相遇兩欣然。
旋臨野岸烹河鯉，賸向鄰家送酒錢。
對雨張燈留夜榻，傍籬繫柳泊歸船。
此生自斷君休問，早晚須芸杜曲田。
次韵李信叔
作者：李復
朝代：宋

不见吟翁近十年，驿亭相遇两欣然。
旋临野岸烹河鲤，剩向邻家送酒钱。
对雨张灯留夜榻，傍篱繫柳泊归船。
此生自断君休问，早晚须芸杜曲田。
次韵李忱承議所惠詩
作者：李復
朝代：宋

人生飄蕩若浮雲，邂逅乘風忽聚羣。
嗟我淹留今倦宦，喜君傾倒細論文。
揚舲覺海宗提印，授鉞詩壇勇冠軍。
荒學漫勞無所得，鼻端聊假一揮斤。
次韵李忱承议所惠诗
作者：李復
朝代：宋

人生飘荡若浮云，邂逅乘风忽聚羣。
嗟我淹留今倦宦，喜君倾倒细论文。
扬舲觉海宗提印，授钺诗坛勇冠军。
荒学漫劳无所得，鼻端聊假一挥斤。
次韵錢穆父內翰題劉掾詩集
作者：李復
朝代：宋

朱絃曾聞三歎曲，青松自長千歲枝。
意來是有我輩語，佳處只應能者知。
舊心洗盡萬斛水，新愁誰爭半額眉。
清興飄飄仙奕奕，欲遊天外戲雲螭。
次韵钱穆父内翰题刘掾诗集
作者：李復
朝代：宋

朱絃曾闻三叹曲，青松自长千岁枝。
意来是有我辈语，佳处只应能者知。
旧心洗尽万斛水，新愁谁争半额眉。
清兴飘飘仙奕奕，欲游天外戏云螭。
次韵鮮于之武遊南谷
作者：李復
朝代：宋

山光娛客古城東，雲散春陰望處空。
畏影戲魚依藻綠，避人飛鳥動巖紅。
林間野坐分溪石，岸曲晴行喜水風。
舊事共高文字飲，新遊盡寄語言中。
次韵鲜于之武游南谷
作者：李復
朝代：宋
体裁：七言律诗

山光娱客古城东，云散春阴望处空。畏影戏鱼依藻绿，避人飞鸟动岩红。林间野坐分溪石，岸曲晴行喜水风。旧事共高文字饮，新游尽寄语言中。
次馬承議韵
作者：李復
朝代：宋

浮雲飄忽竟多姿，蒼狗須臾化白衣。
對客莫思捫蝨語，乘風且共跨鯨歸。
巖巖清壁三千仞，鬰鬰寒松四十圍。
君看時光易流轉，新霜高葉又朝稀。
次马承议韵
作者：李復
朝代：宋

浮云飘忽竟多姿，苍狗须臾化白衣。
对客莫思扪蝨语，乘风且共跨鲸归。
岩岩清壁三千仞，鬰鬰寒松四十围。
君看时光易流转，新霜高叶又朝稀。
正月五日游曲江
作者：李復
朝代：宋

今日意何适，出游曲江湄。
野晴天澄穆，风柔物閒熙。
浅岸冰已尽，长原麦含滋。
跃鳞向日光，浴羽侵水嬉。
悠悠南山云，浮空久不移。
斓斑壠东雉，鸣呼声喔咿。
春序兹方交，春物已若斯。
眷予同来者，酌酒衣淋漓。
莫学少陵翁，泪点吞声垂。
且效陶渊明，为题斜川诗。
正月五日遊曲江
作者：李復
朝代：宋

今日意何適，出遊曲江湄。
野晴天澄穆，風柔物閒熙。
淺岸冰已盡，長原麥含滋。
躍鱗向日光，浴羽侵水嬉。
悠悠南山雲，浮空久不移。
斕斑壠東雉，鳴呼聲喔咿。
春序茲方交，春物已若斯。
眷予同來者，酌酒衣淋漓。
莫學少陵翁，淚點吞聲垂。
且效陶淵明，爲題斜川詩。
残编
作者：李復
朝代：宋
体裁：七言律诗

残编断简事寥寥，购辑成书匪一朝。韦述投山藏旧史，肩吾去国失宫谣。须知孔壁遗文在，岂逐秦燔烈焰销。博学多闻予所仰，喜君携笈过衡茅。
殘編
作者：李復
朝代：宋

殘編斷簡事寥寥，購輯成書匪一朝。
韋述投山藏舊史，肩吾去國失宮謠。
須知孔壁遺文在，豈逐秦燔烈焰銷。
博學多聞予所仰，喜君携笈過衡茅。
江公著举棋无偶忽败于予有诗戏用其韵
作者：李復
朝代：宋
体裁：五言律诗

忘暑怜楸局，含风爱竹窗。料兵闻旧怯，筑垒纳新降。舟渡焚秦水，兵分泣楚江。君知猿臂将，国誉世无双。
江公著舉棋無偶忽敗于予有詩戲用其韵
作者：李復
朝代：宋

忘暑憐楸局，含風愛竹窗。
料兵聞舊怯，築壘納新降。
舟渡焚秦水，兵分泣楚江。
君知猿臂將，國譽世無雙。
江晦叔邀游吴氏园为约月余始能一往吴生某求留题遂书石上
作者：李復
朝代：宋

竹屋横虚舫，松屏展翠帆。
柳条晴后弱，花态晓来严。
乐意难逢暇，清游久嘆淹。
主人求客语，乘醉写云岩。
江晦叔邀遊吳氏園爲約月餘始能一往吳生某求留題遂書石上
作者：李復
朝代：宋

竹屋橫虛舫，松屏展翠帆。
柳條晴後弱，花態曉來嚴。
樂意難逢暇，清游久嘆淹。
主人求客語，乘醉寫雲巖。
江行至黄牛庙山特奇秀晚舣舟庙下留诗于壁
作者：李復
朝代：宋
体裁：古风

层峰浮云空，亭亭出众峤。芬敷如青莲，飞光乱寒照。霜枫杂丹碧，瀑布垂窈窕。秀色纷异状，争奇动奔峭。欻失畏崄心，颇惬赏幽好。舟行不暇徐，粗得领其要。随风转隈曲，晚泊黄牛庙。杖策登东岑，周睇万山奥。临岸理晚饷，问客卖早稻。明朝走夷陵，便入襄阳道。从此步平陆，归程已可料。
江行至黄牛廟山特奇秀晚檥舟廟下留詩於壁
作者：李復
朝代：宋

層峰浮雲空，亭亭出衆嶠。
芬敷如青蓮，飛光亂寒照。
霜楓雜丹碧，瀑布垂窈窕。
秀色紛異狀，爭奇動奔峭。
欻失畏嶮心，頗愜賞幽好。
舟行不暇徐，粗得領其要。
隨風轉隈曲，晚泊黄牛廟。
杖策登東岑，周睇萬山奧。
臨岸理晚餉，問客賣早稻。
明朝走夷陵，便入襄陽道。
從此步平陸，歸程已可料。
泛舟潏水君俞用韓泛南溪韵作詩三首遂和·其一
作者：李復
朝代：宋

出城泛南溪，朝暮可往返。
東西韋杜間，尺五天不遠。
舟轉皇陂曲，岸带青龍坂。
夷猶一篙足，不待雙絙挽。
回臨市橋艤，走就僧居飯。
面山高閣重，入門蒼松偃。
黯黯雨意來，蒼蒼野色晚。
更欲窮上方，理履慚尚蹇。
泛舟潏水君俞用韓泛南溪韵作詩三首遂和·其三
作者：李復
朝代：宋

山虧一簣功，泉廢九仞蹟。
精神去不回，虛牝黄金擲。
泝舟望南麓，近岸多巨石。
溪流曲折多，波喧奔湍激。
野竹擁雜樹，紛紛兩參列。
古松氣不羣，蒼然數百尺。
晚花發幽叢，浮雲動遥壁。
優游可忘年，去此皆妄役。
泛舟潏水君俞用韓泛南溪韵作詩三首遂和·其二
作者：李復
朝代：宋

溪水秋更清，天晴好行舟。
叩舷發吳歌，蕩漾無時休。
朝戲朱坡下，暮宿青嶺頭。
勝事或有得，隨意終日留。
往年思此樂，屢嘆來無由。
今我方求田，意欲營東疇。
茲計儻能就，遂免卒歲憂。
身隨鷗泛泛，心逐魚悠悠。
南舍與北鄰，杖策步可投。
更祈暘雨時，禾稌常有秋。
泛舟潏水君俞用韩泛南溪韵作诗三首遂和·其一
作者：李復
朝代：宋

出城泛南溪，朝暮可往返。
东西韦杜间，尺五天不远。
舟转皇陂曲，岸带青龙坂。
夷犹一篙足，不待双絙挽。
回临市桥舣，走就僧居饭。
面山高阁重，入门苍松偃。
黯黯雨意来，苍苍野色晚。
更欲穷上方，理履惭尚蹇。
泛舟潏水君俞用韩泛南溪韵作诗三首遂和·其三
作者：李復
朝代：宋

山亏一篑功，泉废九仞蹟。
精神去不回，虚牝黄金掷。
泝舟望南麓，近岸多巨石。
溪流曲折多，波喧奔湍激。
野竹拥杂树，纷纷两参列。
古松气不羣，苍然数百尺。
晚花发幽丛，浮云动遥壁。
优游可忘年，去此皆妄役。
泛舟潏水君俞用韩泛南溪韵作诗三首遂和·其二
作者：李復
朝代：宋

溪水秋更清，天晴好行舟。
叩舷发吴歌，荡漾无时休。
朝戏朱坡下，暮宿青岭头。
胜事或有得，随意终日留。
往年思此乐，屡嘆来无由。
今我方求田，意欲营东畴。
兹计傥能就，遂免卒岁忧。
身随鸥泛泛，心逐鱼悠悠。
南舍与北邻，杖策步可投。
更祈旸雨时，禾稌常有秋。
浴蚕
作者：李復
朝代：宋

柳暖柔可结，川晴流放光。
繫柳浴晴川，簇簇古渡傍。
春阳涵余润，斓斑色青苍。
衣被天壤周，卵化初微芒。
浴蠶
作者：李復
朝代：宋

柳暖柔可結，川晴流放光。
繫柳浴晴川，簇簇古渡傍。
春陽涵餘潤，斕斑色青蒼。
衣被天壤周，卵化初微芒。
清明日北园亭作
作者：李復
朝代：宋
体裁：五言律诗

锦乱筠遗箨，青浮水结衣。乳鸠呼却逐，斗雀堕还飞。客过残樽在，年侵冷食稀。去年今日意，渡峡雨霏霏。
清明日北園亭作
作者：李復
朝代：宋

錦亂筠遺籜，青浮水結衣。
乳鳩呼却逐，鬭雀墮還飛。
客過殘樽在，年侵冷食稀。
去年今日意，渡峽雨霏霏。
清明渠
作者：李復
朝代：宋
体裁：古风

清明三十里，疏凿高下通。西南引潏水，北入太极宫。居民昔为利，旧迹今可穷。时见断石甃，龙盘戏云风。
清明渠
作者：李復
朝代：宋

清明三十里，疏鑿高下通。
西南引潏水，北入太極宮。
居民昔爲利，舊跡今可窮。
時見斷石甃，龍盤戲雲風。
温泉行
作者：李復
朝代：宋

骊山鸿蒙凝白烟，山根阴火煮玉泉。
阴灵炎炎燃礜石，石焰不灭何千年。
珠阁缥缈飞凤来，素衣仙人坐高台。
台前香引流水出，白玉莲花九叶开。
泓渟分去浮轻碧，中有纯阳无限力。
四时独不放春归，散向人间消百疾。
琼树他年日月新，霓裳舞动蜀山尘。
寒云怨锁遗宫冷，林叶岩花秋復春。
灵泉有灵天降福，山神严呵不可触。
祖龙心秽慢神天，毛髮流腥身被毒。
游宝雨寺
作者：李復
朝代：宋

信步出江𦪽，庭松立两龙。
晨僧自汲水，高阁忽鸣钟。
浄饭多山蜜，新羹供野葑。
传闻初祖锡，犹挂最西峰。
游山寺
作者：李復
朝代：宋

山后山前绀宇开，閒携藜杖结青鞋。
霜欺泉涩羣流浅，风劲林雕万壑哀。
到处每逢清众出，有时偶伴野人来。
裴公看尽因缘在，百塔龛前首重回。
游柏谷寺寄范君武
作者：李復
朝代：宋

绝塞初归喜澣休，东城送客偶成游。
山前欲访青兰若，林下初闻黄鷅鹠。
双屦高穷溪水出，一身轻共野云浮。
寄声德操还能否，炊黍吾过为少留。
游观音院
作者：李復
朝代：宋
体裁：五言律诗

秋林晴簇簇，野竹静娟娟。台殿横高绝，山河满大千。莫论金屑贵，且契布毛缘。试问庭前柏，干戈动几年。
湖水叹
作者：李復
朝代：宋

岷山中断洮水来，分入西湖浸城址。
一落城阴不復回，余波日转皋兰尾。
阴风凄冽寒气早，愁雾惨澹边思起。
谁言秋水澹无情，默观意亦有悲喜。
天轩地闢沧溟开，百川东奔如激矢。
龟龙受职日夜趋，万折必东效臣子。
发源本愿盈科进，筑防岂期因坎止。
日升不及浴云龙，泥润空能养萑苇。
停波寂寞虽无语，物情得失应如此。
淮阴野外乞余食，留侯圯下收堕履。
当年或失龙准翁，冷落功名千古耻。
我欲鸠工聚长锸，齐平决堤如决纸。
直看惊湍万里潮，免嗟穷涸千山底。
湖水歎
作者：李復
朝代：宋

岷山中斷洮水來，分入西湖浸城址。
一落城陰不復回，餘波日轉臯蘭尾。
陰風凄冽寒氣早，愁霧慘澹邊思起。
誰言秋水澹無情，默觀意亦有悲喜。
天軒地闢滄溟開，百川東奔如激矢。
龜龍受職日夜趨，萬折必東效臣子。
發源本願盈科進，築防豈期因坎止。
日升不及浴雲龍，泥潤空能養萑葦。
停波寂寞雖無語，物情得失應如此。
淮陰野外乞餘食，留侯圯下收墮履。
當年或失龍準翁，冷落功名千古耻。
我欲鳩工聚長鍤，齊平决堤如决紙。
直看驚湍萬里潮，免嗟窮涸千山底。
溫泉行
作者：李復
朝代：宋

驪山鴻濛凝白煙，山根陰火煮玉泉。
陰靈炎炎燃礜石，石焰不滅何千年。
珠閣縹緲飛鳳來，素衣仙人坐高臺。
臺前香引流水出，白玉蓮花九葉開。
泓渟分去浮輕碧，中有純陽無限力。
四時獨不放春歸，散向人間消百疾。
瓊樹他年日月新，霓裳舞動蜀山塵。
寒雲怨鎖遺宮冷，林葉巖花秋復春。
靈泉有靈天降福，山神嚴呵不可觸。
祖龍心穢慢神天，毛髮流腥身被毒。
潞守欧阳叔弼召登鼎轩暑饮
作者：李復
朝代：宋
体裁：七言律诗

崇轩写物体模分，爽拔风携颢气升。王粲消忧思眺听，本初持饮涤烦蒸。金乌不转铜壶箭，碧碗时分玉井冰。每见喜公如玉雪，更因执热服吾膺。
潞守歐陽叔弼召登鼎軒暑飲
作者：李復
朝代：宋

崇軒寫物體模分，爽拔風携顥氣升。
王粲消憂思眺聽，本初持飲滌煩蒸。
金烏不轉銅壺箭，碧碗時分玉井冰。
每見喜公如玉雪，更因執熱服吾膺。
熙州再乞罢
作者：李復
朝代：宋

末途潦倒媿知音，幕府重来岁月侵。
狂见请缨憎往策，礼容着帽感虚襟。
白头久厌戎衣窄，黧面空嗟寒色深。
东望故山今有约，清秋应得访云林。
熙州再乞罷
作者：李復
朝代：宋

末途潦倒媿知音，幕府重來歲月侵。
狂見請纓憎往策，禮容著帽感虛襟。
白頭久厭戎衣窄，黧面空嗟寒色深。
東望故山今有約，清秋應得訪雲林。
牧童曲
作者：李復
朝代：宋

牧童喜晴卧溪曲，羣牛互斗残我竹。
惊起旁行不肯来，闻呼却走如生鹿。
园夫奋詈辱其翁，老翁操棰自驱逐。
牛奔衝狂乱坏篱，补篱更剪溪边木。
牧童曲
作者：李復
朝代：宋

牧童喜晴卧溪曲，羣牛互鬭殘我竹。
驚起旁行不肯來，聞呼却走如生鹿。
園夫奮詈辱其翁，老翁操箠自驅逐。
牛奔衝狂亂壞籬，補籬更剪溪邊木。
物我
作者：李復
朝代：宋
体裁：古风

万物生芸芸，与我本同气。氤氲随所感，形体偶然异。丘岳孰为高，尘粒孰为细。忘物亦忘我，优游何所觊。
物我
作者：李復
朝代：宋

萬物生芸芸，與我本同氣。
氤氳隨所感，形體偶然異。
丘嶽孰爲高，塵粒孰爲細。
忘物亦忘我，優游何所覬。
玄都觀
作者：李復
朝代：宋

龜刻露蘚暗，石壇霜草黄。
斷瓦出耕土，猶有金碧光。
甘泉分遠脈，來自惠山長。
桃花久不開，空餘葵麥荒。
玄都观
作者：李復
朝代：宋

龟刻露藓暗，石坛霜草黄。
断瓦出耕土，犹有金碧光。
甘泉分远脉，来自惠山长。
桃花久不开，空余葵麦荒。
玉泉寺
作者：李復
朝代：宋

道人东立海上山，锡飞西落大江北。
双屦还乘海云起，西过当阳驻山曲。
倚岩引锡神泉涌，一道明虹出幽谷。
兀然孤冥踞盘石，清夜鬼神礼白足。
化城自化非人谋，七日焕然一何速。
雄楼杰阁鬰相望，拥路十里长松绿。
鸣钟击鼓四百年，法席巍巍倾楚蜀。
堂上提印云门孙，闻我足音下山麓。
门衔大路久惯入，客馆萧萧荫寒竹。
春茶自造始开尝，色味甘新气芬馥。
更穷上方纵登览，峰嶂四环森万木。
投老经过得少留，明发飞尘暗征毂。
玉泉寺
作者：李復
朝代：宋

道人東立海上山，錫飛西落大江北。
雙屨還乘海雲起，西過當陽駐山曲。
倚巖引錫神泉湧，一道明虹出幽谷。
兀然孤冥踞盤石，清夜鬼神禮白足。
化城自化非人謀，七日煥然一何速。
雄樓傑閣鬰相望，擁路十里長松綠。
鳴鐘擊鼓四百年，法席巍巍傾楚蜀。
堂上提印雲門孫，聞我足音下山麓。
門銜大路久慣入，客館蕭蕭蔭寒竹。
春茶自造始開嘗，色味甘新氣芬馥。
更窮上方縱登覽，峰嶂四環森萬木。
投老經過得少留，明發飛塵暗征轂。
王夫人輓詞·其一
作者：李復
朝代：宋

家聲昔冠秦中望，婦學今傳潁上風。
百歲流光方過半，新春逝水忽馳東。
丹山鳳泣歸巢冷，寒月烏啼反哺空。
他日拂絃悲舊曲，應將哀恨寄孤桐。
王夫人輓詞·其二
作者：李復
朝代：宋

鬰鬰佳城潁水涯，素旌今見出重扉。
不逢玉鼎仙丹轉，忍見春風畫翣歸。
馬鬣起封占鶴表，錦書賜邑得烏衣。
須知千古芳魂在，漠漠孤雲嶺上飛。
王夫人輓词·其一
作者：李復
朝代：宋

家声昔冠秦中望，妇学今传颍上风。
百岁流光方过半，新春逝水忽驰东。
丹山凤泣归巢冷，寒月乌啼反哺空。
他日拂絃悲旧曲，应将哀恨寄孤桐。
王夫人輓词·其二
作者：李復
朝代：宋

鬰鬰佳城颍水涯，素旌今见出重扉。
不逢玉鼎仙丹转，忍见春风画翣归。
马鬣起封占鹤表，锦书赐邑得乌衣。
须知千古芳魂在，漠漠孤云岭上飞。
王导
作者：李復
朝代：宋

邹人羞比管夷吾，可復中原尽羯胡。
郊垒连云困衣食，纵高练布得充无。
王導
作者：李復
朝代：宋

鄒人羞比管夷吾，可復中原盡羯胡。
郊壘連雲困衣食，縱高練布得充無。
王氏园置烛观梅
作者：李復
朝代：宋

堂前梅树花初徧，露坐看花对夕风。
苦恨夜收春色去，故移灯入素光中。
乱争短髮愁边白，清映衰颜酒后红。
醉眼却来寻不见，只疑林月碎玲珑。
王氏園置燭觀梅
作者：李復
朝代：宋

堂前梅樹花初徧，露坐看花對夕風。
苦恨夜收春色去，故移燈入素光中。
亂爭短髮愁邊白，清映衰顔酒後紅。
醉眼却來尋不見，只疑林月碎玲瓏。
王穀節推畫草蟲花竹求詩
作者：李復
朝代：宋

細羽爭飛翠蔓長，窗間留影點綃光。
寧知臂朽專蜩翼，但見心精妙楮芒。
詩學蟲魚增舊譜，藥圖草木驗仙方。
請君放筆開高臆，縱意雲龍五色章。
王翦
作者：李復
朝代：宋

少李輕兵去不回，荆人勝氣鼓如雷。
將軍料敵元非怯，能使君王促駕來。
王翦
作者：李復
朝代：宋
体裁：七言绝句

少李轻兵去不回，荆人胜气鼓如雷。将军料敌元非怯，能使君王促驾来。
王谷节推画草虫花竹求诗
作者：李復
朝代：宋
体裁：七言律诗

细羽争飞翠蔓长，窗间留影点绡光。宁知臂朽专蜩翼，但见心精妙楮芒。诗学虫鱼增旧谱，药图草木验仙方。请君放笔开高臆，纵意云龙五色章。
甘罗庙
作者：李復
朝代：宋
体裁：五言律诗

纵横争擅势，之子独尊秦。弱齿能专国，奇谋不借人。拳峰凌九仞，勺粒动千钧。过客瞻遗构，临溪野草春。
甘羅廟
作者：李復
朝代：宋

縱橫爭擅勢，之子獨尊秦。
弱齒能專國，奇謀不借人。
拳峰凌九仞，勺粒動千鈞。
過客瞻遺構，臨溪野草春。
用周作韵送范忱夫举归
作者：李復
朝代：宋

白日高悬照九垓，天门欲上却飞回。
虽闻西蜀题桥去，未放东都走马来。
丰剑有神须会合，荆珉藴璞且徘徊。
明年八翮乘风起，一振鹏程九万开。
用周作韵送范忱夫舉歸
作者：李復
朝代：宋

白日高懸照九垓，天門欲上却飛回。
雖聞西蜀題橋去，未放東都走馬來。
豐劍有神須會合，荆珉藴璞且徘徊。
明年八翮乘風起，一振鵬程九萬開。
留客
作者：李復
朝代：宋
体裁：五言律诗

秋堂留晓客，密雨拥柴门。石鼎燃松叶，山樽捧竹根。买鱼催网急，尝栗破皱繁。村黑归泥滑，移床醉夜轩。
留客
作者：李復
朝代：宋

秋堂留曉客，密雨擁柴門。
石鼎燃松葉，山樽捧竹根。
買魚催網急，嘗栗破皺繁。
村黑歸泥滑，移床醉夜軒。
留題北禪院
作者：李復
朝代：宋

偶到叢林訪可休，南山依舊滿晴樓。
垂鈎漫有深潭興，徧滿乾坤是即收。
留题北禅院
作者：李復
朝代：宋

偶到丛林访可休，南山依旧满晴楼。
垂鈎漫有深潭兴，徧满干坤是即收。
病目
作者：李復
朝代：宋

昔年勤細書，廣博求多益。
謂經手一抄，可勝讀數百。
矻矻三十年，嘗廢寢與食。
磨墨見硯穿，敗筆如丘積。
高編連大軸，不知幾萬億。
當時氣血盛，未覺損目力。
今年四十六，百病乘其隙。
雙瞳舊勞甚，凝血聚成脈。
虛炎更上攻，常若包芒棘。
遠視但䨥䨥，浮空亂花黑。
少功跂前修，鑽仰極窺測。
志欲繼絕學，九萬希鵬翼。
求於形器外，脫然有所得。
上友千古魂，神遇展良覿。
年來老且病，筋骸當少息。
六物已熬成，昏氣須清滌。
病目
作者：李復
朝代：宋
体裁：古风

昔年勤细书，广博求多益。谓经手一抄，可胜读数百。矻矻三十年，尝废寝与食。磨墨见砚穿，败笔如丘积。高编连大轴，不知几万亿。当时气血盛，未觉损目力。今年四十六，百病乘其隙。双瞳旧劳甚，凝血聚成脉。虚炎更上攻，常若包芒棘。远视但䨥䨥，浮空乱花黑。少功跂前修，钻仰极窥测。志欲继绝学，九万希鹏翼。求于形器外，脱然有所得。上友千古魂，神遇展良觌。年来老且病，筋骸当少息。六物已熬成，昏气须清涤。
病起
作者：李復
朝代：宋

病起秋将晚，高林叶半黄。
梳惊残髮少，瘦觉旧衣长。
尚怯扶藜杖，犹勤检药囊。
喜抛乌帽去，曝背卧朝阳。
病起
作者：李復
朝代：宋

病起秋將晚，高林葉半黄。
梳驚殘髮少，瘦覺舊衣長。
尚怯扶藜杖，猶勤檢藥囊。
喜拋烏帽去，曝背卧朝陽。
登上党郡楼
作者：李復
朝代：宋

羣山合沓来，回抱东林缺。
紫翠不可解，环城如玉玦。
龙飞晋水清，天转旄头灭。
萧萧古战场，春耕拥残雪。
登上黨郡樓
作者：李復
朝代：宋

羣山合沓來，回抱東林缺。
紫翠不可解，環城如玉玦。
龍飛晉水清，天轉旄頭滅。
蕭蕭古戰場，春耕擁殘雪。
登北原望京城有作
作者：李復
朝代：宋

五季兵銷帝業新，霏煙雙闕照夷門。
地盤王氣千齡會，勢據中天萬國尊。
劍佩輝光新日月，風雷鼓舞變寒溫。
開先神發隨人意，轤軸於今轉海垠。
登北原望京城有作
作者：李復
朝代：宋
体裁：七言律诗

五季兵销帝业新，霏烟双阙照夷门。地盘王气千龄会，势据中天万国尊。剑佩辉光新日月，风雷鼓舞变寒温。开先神发随人意，轳轴于今转海垠。
登后峡寨北山
作者：李復
朝代：宋

薄落山前菊未开，鬰孤水畔独登台。
明朝匹马衝霜去，直到鸣沙北始回。
登夔州城楼
作者：李復
朝代：宋

夔州城高楼崔嵬，浮空绕槛云徘徊。
百川东会大江出，羣山中断三峡开。
关塞最与荆楚近，舟帆远自吴越来。
雄心乘险争割据，功业俯仰归尘埃。
登夔州城樓
作者：李復
朝代：宋

夔州城高樓崔嵬，浮空繞檻雲徘徊。
百川東會大江出，羣山中斷三峽開。
關塞最與荆楚近，舟帆遠自吳越來。
雄心乘險爭割據，功業俯仰歸塵埃。
登後峽寨北山
作者：李復
朝代：宋

薄落山前菊未開，鬰孤水畔獨登臺。
明朝匹馬衝霜去，直到鳴沙北始回。
登美原县楼
作者：李復
朝代：宋
体裁：七言律诗

三月春光入眼稀，试寻高处看芳菲。影行平野孤云过，点破青山白鸟飞。秦甸气回惊绿满，渭川势稳竞东归。凭虚便欲乘凌去，清吹飘飘已拂衣。
登美原縣樓
作者：李復
朝代：宋

三月春光入眼稀，試尋高處看芳菲。
影行平野孤雲過，點破青山白鳥飛。
秦甸氣回驚綠滿，渭川勢穩競東歸。
憑虛便欲乘凌去，清吹飄飄已拂衣。
登蚕·其一
作者：李復
朝代：宋
体裁：古风

林间叶半空，腹中丝欲生。已老意更急，食如风雨声。纬萧外周防，条枝中交萦。鼠雀尔无来，共愿十日晴。
登蚕·其二
作者：李復
朝代：宋
体裁：古风

细细玄蚁浮，蠕蠕寸蠖伸。抱叶食嗫嗫，负彩斑彬彬。假息方委蜕，吐棼非谋身。万生尔甚微，趋死成其仁。
登蠶·其一
作者：李復
朝代：宋

林間葉半空，腹中絲欲生。
已老意更急，食如風雨聲。
緯蕭外周防，條枝中交縈。
鼠雀爾無來，共願十日晴。
登蠶·其二
作者：李復
朝代：宋

細細玄蟻浮，蠕蠕寸蠖伸。
抱葉食囁囁，負彩斑彬彬。
假息方委蛻，吐棼非謀身。
萬生爾甚微，趨死成其仁。
登青龍寺
作者：李復
朝代：宋

疏爽巖邊寺，秋登更晚晴。
連岡橫野斷，遠水隔林明。
廢井餘荒甃，殘碑有舊名。
幾經兵火劫，禾黍徧新耕。
登青龙寺
作者：李復
朝代：宋

疏爽岩边寺，秋登更晚晴。
连冈横野断，远水隔林明。
废井余荒甃，残碑有旧名。
几经兵火劫，禾黍徧新耕。
登高丘望远海
作者：李復
朝代：宋

登高望远海，冥冥湿天际。
百川趋东南，奔腾卷厚地。
自从开闢来，溶渟不可计。
浩浩无增亏，周流在一气。
怒风驾高浪，雪山寒赑屃。
飞火掣电光，神怪时出戏。
却疑蓬莱峰，只是鲛人髻。
会当见清浅，乘月弄兰枻。
去问蟠桃花，结根几千岁。
登高丘望遠海
作者：李復
朝代：宋

登高望遠海，冥冥濕天際。
百川趨東南，奔騰卷厚地。
自從開闢來，溶渟不可計。
浩浩無增虧，周流在一氣。
怒風駕高浪，雪山寒贔屭。
飛火掣電光，神怪時出戲。
却疑蓬萊峰，只是鮫人髻。
會當見清淺，乘月弄蘭枻。
去問蟠桃花，結根幾千歲。
白日
作者：李復
朝代：宋
体裁：古风

白日悬虚空，春秋变寒暄。但流地上影，不照地下魂。惨惨暗陋巷，炎炎曜荜门。浮生荡无根，万古悲黄昏。
白日
作者：李復
朝代：宋

白日懸虛空，春秋變寒暄。
但流地上影，不照地下魂。
慘慘暗陋巷，炎炎曜蓽門。
浮生蕩無根，萬古悲黄昏。
白沙驛
作者：李復
朝代：宋

轉側下層巔，江流出斷壖。
寒雲生古戍，野店引山泉。
雨暗疏茅濕，堂危倒石懸。
去程無限險，心落渭城邊。
白沙驿
作者：李復
朝代：宋
体裁：五言律诗

转侧下层巅，江流出断壖。寒云生古戍，野店引山泉。雨暗疏茅湿，堂危倒石悬。去程无限险，心落渭城边。
省中寓直次刘巨济职方韵兼示祠部张台卿
作者：李復
朝代：宋
体裁：七言律诗

锒铛司钥禁门重，寓直高秋此夜同。楼外归云迎霁月，宫中传漏带疏风。衰迂岂合参新论，俊少何堪接野翁。华省分曹占列宿，经时饱食愧无功。
省中寓直次劉巨濟職方韵兼示祠部張臺卿
作者：李復
朝代：宋

鋃鐺司鑰禁門重，寓直高秋此夜同。
樓外歸雲迎霽月，宮中傳漏带疏風。
衰迂豈合參新論，俊少何堪接野翁。
華省分曹占列宿，經時飽食愧無功。
督粮宿盐州东
作者：李復
朝代：宋
体裁：古风

怒风吹雪急鞭马，匪兕匪虎率旷野。护粮将军夜不来，敦然独宿在车下。夏人骄狃敢予侮，王师问罪在一举。半岁力尽竟无功，哀哀生人命如土。
督糧宿鹽州東
作者：李復
朝代：宋

怒風吹雪急鞭馬，匪兕匪虎率曠野。
護糧將軍夜不來，敦然獨宿在車下。
夏人驕狃敢予侮，王師問罪在一舉。
半歲力盡竟無功，哀哀生人命如土。
督运宿明堂川
作者：李復
朝代：宋
体裁：古风

督运晚宿明堂川，凿冰饮马沙冈窟。风沙正面立不得，骁骑轻兵忽驰突。密雪拥渡无定河，河带血流浸人骨。帐中令下星骑来，半夜促行更仓猝。
督運宿明堂川
作者：李復
朝代：宋

督運晚宿明堂川，鑿冰飲馬沙岡窟。
風沙正面立不得，驍騎輕兵忽馳突。
密雪擁渡無定河，河带血流浸人骨。
帳中令下星騎來，半夜促行更倉猝。
秉文荐对报罢赴任有诗示予遂和
作者：李復
朝代：宋
体裁：古风

广文予所知，京国十年旧。出背锦囊归，人嘲饭山瘦。去岁近臣荐，三接期在昼。孤鸿铩翮久，高举或可就。惨淡辞都门，颠顿不可救。荡荡万斛舟，失在一孔漏。相见嗟塌翼，谁与格困兽。危根逐轻流，蹇步难远骤。予庭有疏松，风声响泉溜。墙阴多杂花，晴日渐妍秀。都城帝子家，碧香寄新酎。期君一来过，猎猎直飞袖。
秉文薦對報罷赴任有詩示予遂和
作者：李復
朝代：宋

廣文予所知，京國十年舊。
出背錦囊歸，人嘲飯山瘦。
去歲近臣薦，三接期在晝。
孤鴻鎩翮久，高舉或可就。
慘淡辭都門，顛頓不可救。
蕩蕩萬斛舟，失在一孔漏。
相見嗟塌翼，誰與格困獸。
危根逐輕流，蹇步難遠驟。
予庭有疏松，風聲響泉溜。
牆陰多雜花，晴日漸妍秀。
都城帝子家，碧香寄新酎。
期君一來過，獵獵直飛袖。
秋夜曲
作者：李復
朝代：宋
体裁：古风

玉刻麒麟烟缕直，生色屏风龟甲碧。青娥无声满空白，兔影西流转斜隙。仙人莲花殷叶开，当心吐光照愁魄。缦缨短后易水客，气动燕山骄子泣。挽下天河倚渴倾，昆崙流断无五色。铜匣新开北斗高，电光惊飞走空壁。鲸鱼斗死海水红，欃枪西出屯云黑。酒酣挥舞七星寒，金精圯下留素策。
秋夜曲
作者：李復
朝代：宋

玉刻麒麟煙縷直，生色屏風龜甲碧。
青娥無聲滿空白，兔影西流轉斜隙。
仙人蓮花殷葉開，當心吐光照愁魄。
縵纓短後易水客，氣動燕山驕子泣。
挽下天河倚渴傾，崑崙流斷無五色。
銅匣新開北斗高，電光驚飛走空壁。
鯨魚鬭死海水紅，欃槍西出屯雲黑。
酒酣揮舞七星寒，金精圯下留素策。
秋庭夜閒步
作者：李復
朝代：宋
体裁：七言绝句

高秋夜气声惊竹，寒月徘徊影趁人。此境静观如啖蔗，后来细嚼味尤真。
秋庭夜閒步
作者：李復
朝代：宋

高秋夜氣聲驚竹，寒月徘徊影趁人。
此境靜觀如啖蔗，後來細嚼味尤真。
秋晚北园
作者：李復
朝代：宋
体裁：五言律诗

野兴乘俄顷，扶行锦竹长。碎蔬残宿圃，乱叶散寒塘。地僻柴门静，人稀草径荒。晓霜今几见，犹有菊花黄。
秋晚北園
作者：李復
朝代：宋

野興乘俄頃，扶行錦竹長。
碎蔬殘宿圃，亂葉散寒塘。
地僻柴門靜，人稀草逕荒。
曉霜今幾見，猶有菊花黄。
秋晚謁秉文有詩遂用其韵
作者：李復
朝代：宋

庭木葉蕭蕭，廣文官舍冷。
閉門過客稀，讀書秋夜永。
病起絮帽額，聞風挈裘領。
一堂東西橫，乍若登虛艇。
相對兩無言，孤燈弔形影。
雲翼未鶱翥，光陰惜俄頃。
雙璧君羨虞，三龍吾與邴。
世異泣傷麟，意激軾怒黽。
萬事非偶然，屈伸難可並。
無逐頹波流，自覺囂塵靜。
丹臺有珠宮，眺聽極疏迥。
君能喜清游，登覽見殊景。
秋晚谒秉文有诗遂用其韵
作者：李復
朝代：宋

庭木叶萧萧，广文官舍冷。
闭门过客稀，读书秋夜永。
病起絮帽额，闻风挈裘领。
一堂东西横，乍若登虚艇。
相对两无言，孤灯弔形影。
云翼未鶱翥，光阴惜俄顷。
双璧君羡虞，三龙吾与邴。
世异泣伤麟，意激轼怒黾。
万事非偶然，屈伸难可并。
无逐颓波流，自觉嚣尘静。
丹台有珠宫，眺听极疏迥。
君能喜清游，登览见殊景。
种松
作者：李復
朝代：宋

移松自南山，昔种十三株。
连岁苦久旱，十一已雕枯。
两株偶得生，喻年未自如。
近觉稍得地，翠柯渐扶疏。
乘春抽芳心，岁长二尺余。
渐有干云势，轩昂出楸梧。
对立耸奇姿，秀发动吾庐。
纷纷视众木，雀鷇望凤雏。
清风为我来，飘爽洒我裾。
足为送老资，日待偃盖舒。
予今亦已老，顾步良踌躇。
想当千载后，黛色凌天衢。
种桃
作者：李復
朝代：宋

西郊移桃园散植，东风一吹高数尺。
开花满树乱蔫绵，结实压枝杂红碧。
初年采摘不知几，三年花稀实少得。
阴虫食根胶自流，今岁春余愁寂历。
须知花多必易朽，人间颜色安能久。
寒松森严少媚妩，回视众木尔何有。
不作羣花十日红，欲献主人千岁寿。
种罂粟
作者：李復
朝代：宋

前年阳亢骄，旱日赤如血。
万里随羽书，挥鞭无留辙。
炎毒乘我虚，两岁苦病暍。
遇夏火气高，烦蒸不可活。
饱闻食罂粟，能涤胃中热。
问邻乞嘉种，欲往愧屑屑。
适蒙故人惠，筠箧裹山叶。
堂下开新畦，布艺自区别。
经春甲未坼，边冷伤晚雪。
清和气忽动，地面龟兆裂。
含滋竞出土，新绿如短髮。
常虑蒿莠生，锄不敢阙。
时雨近霑足，乘凌争秀发。
开花如芙蕖，红白两妍洁。
纷纷金蘂落，稍稍青莲结。
玉粒渐满房，露下期采折。
攻疾虽未知，适愿已自悦。
呼童问山鼎，芳乳将可设。
种菜
作者：李復
朝代：宋

同墙茅屋东，有地十亩余。
蒿蓬杂毒草，壅闇恶木俱。
岁久人迹绝，乱穴狐虺居。
今晨杖藜出，顾步良踌躇。
默嗟咫尺间，荒秽侵吾庐。
散米饭羣仆，操具亟剪锄。
攘剔先丛棘，斩伐多高樗。
乘湿束故急，积供爨我厨。
耕土如蒸麵，治畦将种蔬。
时雨近霑洽，膏脉涵如酥。
问邻地所宜，嘉种愿乞诸。
异有出戎夷，远或传蜀吴。
根移甘或辛，色剖玄或朱。
芜菁饭之半，布艺广数区。
牙甲助芬味，琐细不可无。
霜降百物肃，御冬必此须。
居贫寡营办，亲宾间招呼。
盘飧多造次，麤粝鲜毳腴。
收藏资举筯，率野真腐儒。
澹薄味可久，万钱非我图。
樊迟请学圃，予今老为模。
但媿公仪休，拔葵谢园夫。
种說山居·其一
作者：李復
朝代：宋

隠君奕葉爲清門，誅茅卜築歲已深。
池影青蒼山墮地，松枝夭矯龍出林。
六月取冰自鑿谷，百壺進酒不論金。
阮生熟醉無臧否，今愛遺風杜曲陰。
种說山居·其二
作者：李復
朝代：宋

客來稚子出應門，潔灑虛庭屢汲深。
西澤千塍連別岸，南山一带是家林。
泉清野果浮蒼玉，燈散靈峰見紫金。
晚日已收凉氣動，客歸相送步松陰。
种说山居·其一
作者：李復
朝代：宋

隠君奕叶为清门，诛茅卜筑岁已深。
池影青苍山堕地，松枝夭矫龙出林。
六月取冰自凿谷，百壶进酒不论金。
阮生熟醉无臧否，今爱遗风杜曲阴。
种说山居·其二
作者：李復
朝代：宋
体裁：七言律诗

客来稚子出应门，洁洒虚庭屡汲深。西泽千塍连别岸，南山一带是家林。泉清野果浮苍玉，灯散灵峰见紫金。晚日已收凉气动，客归相送步松阴。
移官庆阳过定平县
作者：李復
朝代：宋
体裁：七言律诗

春郊二月浴蚕时，傍岸溪流可染衣。谷转城深惊柳暗，地寒春早见花稀。三年厌应西烽急，千里重随北鸟飞。若问前筹惭潦倒，欲辞虎帐访渔矶。
移官慶陽過定平縣
作者：李復
朝代：宋

春郊二月浴蠶時，傍岸溪流可染衣。
谷轉城深驚柳暗，地寒春早見花稀。
三年厭應西烽急，千里重隨北鳥飛。
若問前籌慚潦倒，欲辭虎帳訪漁磯。
種松
作者：李復
朝代：宋

移松自南山，昔種十三株。
連歲苦久旱，十一已彫枯。
兩株偶得生，喻年未自如。
近覺稍得地，翠柯漸扶疏。
乘春抽芳心，歲長二尺餘。
漸有干雲勢，軒昂出楸梧。
對立聳奇姿，秀發動吾廬。
紛紛視衆木，雀鷇望鳳雛。
清風爲我來，飄爽洒我裾。
足爲送老資，日待偃蓋舒。
予今亦已老，顧步良躊躇。
想當千載後，黛色凌天衢。
種桃
作者：李復
朝代：宋

西郊移桃園散植，東風一吹高數尺。
開花滿樹亂蔫綿，結實壓枝雜紅碧。
初年採摘不知幾，三年花稀實少得。
陰蟲食根膠自流，今歲春餘愁寂歷。
須知花多必易朽，人間顔色安能久。
寒松森嚴少媚嫵，回視衆木爾何有。
不作羣花十日紅，欲獻主人千歲壽。
種罌粟
作者：李復
朝代：宋

前年陽亢驕，旱日赤如血。
萬里隨羽書，揮鞭無留轍。
炎毒乘我虛，兩歲苦病暍。
遇夏火氣高，煩蒸不可活。
飽聞食罌粟，能滌胃中熱。
問鄰乞嘉種，欲往愧屑屑。
適蒙故人惠，筠篋裹山葉。
堂下開新畦，布藝自區別。
經春甲未坼，邊冷傷晚雪。
清和氣忽動，地面龜兆裂。
含滋競出土，新綠如短髮。
常慮蒿莠生，鋤不敢闕。
時雨近霑足，乘凌爭秀發。
開花如芙蕖，紅白兩妍潔。
紛紛金蘂落，稍稍青蓮結。
玉粒漸滿房，露下期採折。
攻疾雖未知，適願已自悅。
呼童問山鼎，芳乳將可設。
種菜
作者：李復
朝代：宋

同牆茅屋東，有地十畝餘。
蒿蓬雜毒草，壅闇惡木俱。
歲久人跡絕，亂穴狐虺居。
今晨杖藜出，顧步良躊躇。
默嗟咫尺間，荒穢侵吾廬。
散米飯羣僕，操具亟剪鋤。
攘剔先叢棘，斬伐多高樗。
乘濕束故急，積供爨我厨。
耕土如蒸麵，治畦將種蔬。
時雨近霑洽，膏脈涵如酥。
問鄰地所宜，嘉種願乞諸。
異有出戎夷，遠或傳蜀吳。
根移甘或辛，色剖玄或朱。
蕪菁飯之半，布藝廣數區。
牙甲助芬味，瑣細不可無。
霜降百物肅，禦冬必此須。
居貧寡營辦，親賓間招呼。
盤飧多造次，麤糲鮮毳腴。
收藏資舉筯，率野真腐儒。
澹薄味可久，萬錢非我圖。
樊遲請學圃，予今老爲模。
但媿公儀休，拔葵謝園夫。
竹
作者：李復
朝代：宋
体裁：五言律诗

园竹三年种，今春绿始稠。未知能却暑，但爱不悲秋。影补颓垣缺，枝多暮翼留。近因开小径，时有客相投。
竹
作者：李復
朝代：宋

園竹三年種，今春綠始稠。
未知能却暑，但愛不悲秋。
影補頹垣缺，枝多暮翼留。
近因開小徑，時有客相投。
答严隠之
作者：李復
朝代：宋
体裁：古风

美树多来巢，确土无报耕。不问彼如何，但责己所营。闻昔荆有鸮，荆人恶其声。自荆将迁吴，鸤鸠止其行。尔欲人不恶，无若革尔鸣。鸣声尚犹尔，荆吴无异情。晋子父母邦，乡闾皆弟兄。踽踽异嗜好，遽云居齐城。齐虽山川殊，是非如晋明。己私不自胜，齐人安肯平。子行求吾诗，吾诗岂妄成。赠子当发药，期子沉疴轻。
答人見贈
作者：李復
朝代：宋

形影何嘗問主賓，真風滿戶養頹齡。
不從田父迷迴駕，但有漁人笑獨醒。
閑攝高雲遊沆瀣，靜收浮氣借光靈。
出門無事誰相喜，只對秋山滿眼青。
答人见赠
作者：李復
朝代：宋

形影何尝问主宾，真风满户养颓龄。
不从田父迷迴驾，但有渔人笑独醒。
闲摄高云游沆瀣，静收浮气借光灵。
出门无事谁相喜，只对秋山满眼青。
答公孙及
作者：李復
朝代：宋

辗转卧不周，遥夜何漫漫。
娟娟竹间月，照我影零乱。
繁虫哀阴壁，轻风泛帏幔。
节物自感人，寤言兴永叹。
颓坐易销沉，去甚春冰泮。
万事随俯仰，飘忽浮云散。
芳槿曜朱华，荣好常在旦。
百年无期度，白日岁已晏。
余生能几何，可进投忧患。
驾矣追欢好，东方明星烂。
答公孫及
作者：李復
朝代：宋

輾轉卧不周，遥夜何漫漫。
娟娟竹間月，照我影零亂。
繁蟲哀陰壁，輕風泛幃幔。
節物自感人，寤言興永歎。
頹坐易銷沉，去甚春冰泮。
萬事隨俯仰，飄忽浮雲散。
芳槿曜朱華，榮好常在旦。
百年無期度，白日歲已晏。
餘生能幾何，可進投憂患。
駕矣追歡好，東方明星爛。
答分守魏大夫
作者：李復
朝代：宋

坐忆金台别，于今十四年。
新恩乘五马，北首渡三川。
县急均鹾户，边停助饷钱。
晋民衣食薄，移柱听调絃。
答分守魏大夫
作者：李復
朝代：宋

坐憶金臺別，于今十四年。
新恩乘五馬，北首渡三川。
縣急均鹺戶，邊停助餉錢。
晉民衣食薄，移柱聽調絃。
答刘君俞
作者：李復
朝代：宋
体裁：古风

悠悠东武云，来抱南山岑。南山有寒泉，云影落泉心。泉古湛不流，云静閒不飞。相与待明月，千载发光辉。
答劉君俞
作者：李復
朝代：宋

悠悠東武雲，來抱南山岑。
南山有寒泉，雲影落泉心。
泉古湛不流，雲靜閒不飛。
相與待明月，千載發光輝。
答吳與幾二首·其一
作者：李復
朝代：宋

人心如驚飈，飄忽無定時。
默與身爲讎，晝夜萬里馳。
兀兀形未彫，茫茫神先疲。
所喪甚丘山，所得微稗稊。
日月不相饒，矧可自傷夷。
志憯劇鏝鋤，欲問孰能知。
種苗須善本，本善苗必滋。
養生須養心，心怡氣不衰。
學問自可求，予言豈汝欺。
答吳與幾二首·其二
作者：李復
朝代：宋

舊廬鄰通衢，先疇接近郊。
居無風雨憂，歲免粒食勞。
生理亦已愉，胸中胡鬰陶。
楹桷思丹刻，久厭處衡茅。
服味喜鮮甘，每羞視鋤薅。
德業倦時修，憑虛事華豪。
鄭真耕巖石，張蔚隠蓬蒿。
內省重千鈞，外物輕一毛。
當時笑寂寞，清節後世高。
原思貧非病，賜也氣徒驕。
爾視季子金，何如顔氏瓢。
答吴与几二首·其一
作者：李復
朝代：宋

人心如惊飈，飘忽无定时。
默与身为雠，昼夜万里驰。
兀兀形未雕，茫茫神先疲。
所丧甚丘山，所得微稗稊。
日月不相饶，矧可自伤夷。
志憯剧镘锄，欲问孰能知。
种苗须善本，本善苗必滋。
养生须养心，心怡气不衰。
学问自可求，予言岂汝欺。
答吴与几二首·其二
作者：李復
朝代：宋

旧庐邻通衢，先畴接近郊。
居无风雨忧，岁免粒食劳。
生理亦已愉，胸中胡鬰陶。
楹桷思丹刻，久厌处衡茅。
服味喜鲜甘，每羞视锄薅。
德业倦时修，凭虚事华豪。
郑真耕岩石，张蔚隠蓬蒿。
内省重千钧，外物轻一毛。
当时笑寂寞，清节后世高。
原思贫非病，赐也气徒骄。
尔视季子金，何如颜氏瓢。
答嚴隠之
作者：李復
朝代：宋

美樹多來巢，确土無報耕。
不問彼如何，但責己所營。
聞昔荆有鴞，荆人惡其聲。
自荆將遷吳，鳲鳩止其行。
爾欲人不惡，無若革爾鳴。
鳴聲尚猶爾，荆吳無異情。
晉子父母邦，鄉閭皆弟兄。
踽踽異嗜好，遽云居齊城。
齊雖山川殊，是非如晉明。
己私不自勝，齊人安肯平。
子行求吾詩，吾詩豈妄成。
贈子當發藥，期子沉疴輕。
答夔州旧僚被召见寄
作者：李復
朝代：宋
体裁：七言律诗

圣恩优厚得西还，又向云台作地仙。顾我全生如苦李，喜君频酌似甘泉。一篙已占南溪水，二顷初无负郭田。他日题诗如欲寄，为寻茅屋白云边。
答夔州舊僚被召見寄
作者：李復
朝代：宋

聖恩優厚得西還，又向雲臺作地仙。
顧我全生如苦李，喜君頻酌似甘泉。
一篙已占南溪水，二頃初無負郭田。
他日題詩如欲寄，爲尋茅屋白雲邊。
答安阳叔两绝·其一
作者：李復
朝代：宋

春风吹园杂花开，渐老逢春能几回。
不嫌野外无供给，一杯一杯復一杯。
答安阳叔两绝·其二
作者：李復
朝代：宋
体裁：七言绝句

两人对酌山花开，青天露坐始此回。嗟我与君皆老矣，且尽尊前有限杯。
答安陽叔兩絕·其一
作者：李復
朝代：宋

春風吹園雜花開，漸老逢春能幾回。
不嫌野外無供給，一杯一杯復一杯。
答安陽叔兩絕·其二
作者：李復
朝代：宋

兩人對酌山花開，青天露坐始此回。
嗟我與君皆老矣，且盡尊前有限杯。
答屈爽
作者：李復
朝代：宋

至人喜旷达，所遇无形迹。
非乐重其放，中心本纯一。
东晋尚书令，简文用王述。
论事匪卓越，动意皆真率。
以此能过人，谢安亦降挹。
微物器褊浅，举趣半出匿。
静坐本无事，城府强扃鐍。
终日如寒虫，啾啾復唧唧。
计校不满毫，血尽死犹泣。
疾趋赴冥嚣，但如水就湿。
竟老何能为，纷然众恶集。
古先有至言，小人长戚戚。
答屈爽
作者：李復
朝代：宋

至人喜曠達，所遇無形迹。
非樂重其放，中心本純一。
東晉尚書令，簡文用王述。
論事匪卓越，動意皆真率。
以此能過人，謝安亦降挹。
微物器褊淺，舉趣半出匿。
靜坐本無事，城府强扃鐍。
終日如寒蟲，啾啾復唧唧。
計校不滿毫，血盡死猶泣。
疾趨赴冥囂，但如水就濕。
竟老何能爲，紛然衆惡集。
古先有至言，小人長戚戚。
答彭同年劝应贤科
作者：李復
朝代：宋

早岁逢予嘆陆沉，东风还更枉华音。
五蹄一角必殊相，八跪二螯多躁心。
众惜伏辕伤骏骨，自惭跃冶匪祥金。
抟风敢效垂天翼，但乐孤巢寄旧林。
答彭同年勸應賢科
作者：李復
朝代：宋

早歲逢予嘆陸沉，東風還更枉華音。
五蹄一角必殊相，八跪二螯多躁心。
衆惜伏轅傷駿骨，自慚躍冶匪祥金。
摶風敢效垂天翼，但樂孤巢寄舊林。
答徐耘朝散
作者：李復
朝代：宋

昔年汾水上，曾遇海南翁。
欲問三山路，先知一溉功。
萬紛銷寂默，一氣抱沖融。
更約丹砂訣，他時訪葛洪。
答徐耘朝散
作者：李復
朝代：宋
体裁：五言律诗

昔年汾水上，曾遇海南翁。欲问三山路，先知一溉功。万纷销寂默，一气抱冲融。更约丹砂诀，他时访葛洪。
答推官李珪
作者：李復
朝代：宋
体裁：五言律诗

吾族柯条茂，人称孝子贤。新游思我共，旧学欲谁传。每爱鸾鸿志，徒嗟犬马年。青云如得路，骧首看扬鞭。
答推官李珪
作者：李復
朝代：宋

吾族柯條茂，人稱孝子賢。
新游思我共，舊學欲誰傳。
每愛鸞鴻志，徒嗟犬馬年。
青雲如得路，驤首看揚鞭。
答晦叔求飲
作者：李復
朝代：宋

墨客高吟動碧雲，蕢桴輕笑鼓雷閽。
千尋自分遺樗散，百和何堪借棗昏。
按劍夜光驚暗擲，揮絃流水喜新論。
久聞逸興須酣發，願看長虹出淥尊。
答晦叔求饮
作者：李復
朝代：宋

墨客高吟动碧云，蒉桴轻笑鼓雷阍。
千寻自分遗樗散，百和何堪借枣昏。
按剑夜光惊暗掷，挥絃流水喜新论。
久闻逸兴须酣发，愿看长虹出渌尊。
答李公藴
作者：李復
朝代：宋

腊前曾约走新春，春到无端绝塞行。
戍卒催完灯下甲，急烽连入雪中城。
万夫扰扰争分饷，一饭匆匆岂暇羹。
自嘆东西求斗禄，兵戈已过十年生。
答李公藴
作者：李復
朝代：宋

臘前曾約走新春，春到無端絕塞行。
戍卒催完燈下甲，急烽連入雪中城。
萬夫擾擾爭分餉，一飯匆匆豈暇羹。
自嘆東西求斗祿，兵戈已過十年生。
答李师载
作者：李復
朝代：宋

早岁贤关初闯首，五色长虹出君手。
孤坐傲兀若老罴，满场输伏甘居后。
巨榜清晓揭宫墙，名姓喧传天下口。
天子未见已先知，云路风生看驰骤。
一官纔得坠惊波，颠顿衝风嗟莫救。
冥冥阴祸鬼发机，罗网恢恢疏不漏。
幽囚束缚落空山，蝉腹龟肠饿荒薮。
黄雏乳鷇飞刺天，病翼伤垂自看丑。
男儿性命绝可怜，万事填臆难出口。
天高地远无消息，日月回环岁闰九。
情之所钟正在我，几度寄音藏客袖。
辟书抆拭召从军，寒出绨袍怜范叟。
孤童匹马渡盟津，白髮青衫亦何有。
相逢握手话契阔，怀昔感今嗟嘆久。
巨干坚姿老不衰，霜雪苍松性依旧。
骐骥不合驾鼓车，镆铘鬰鬰犹衝斗。
惟君与我同襟期，为君扫榻开东牖。
相对惆怅怀抱恶，聊且拨置共尊酒。
天地氤氲何事无，白云须臾变苍狗。
冥心委顺观我生，任有垂杨生左肘。
答李師載
作者：李復
朝代：宋

早歲賢關初闖首，五色長虹出君手。
孤坐傲兀若老羆，滿場輸伏甘居後。
巨榜清曉揭宮牆，名姓喧傳天下口。
天子未見已先知，雲路風生看馳驟。
一官纔得墜驚波，顛頓衝風嗟莫救。
冥冥陰禍鬼發機，羅網恢恢疏不漏。
幽囚束縛落空山，蟬腹龜腸餓荒藪。
黄雛乳鷇飛刺天，病翼傷垂自看醜。
男兒性命絕可憐，萬事填臆難出口。
天高地遠無消息，日月回環歲閏九。
情之所鍾正在我，幾度寄音藏客袖。
辟書抆拭召從軍，寒出綈袍憐范叟。
孤童匹馬渡盟津，白髮青衫亦何有。
相逢握手話契闊，懷昔感今嗟嘆久。
巨幹堅姿老不衰，霜雪蒼松性依舊。
騏驥不合駕鼓車，鏌鋣鬰鬰猶衝斗。
惟君與我同襟期，爲君掃榻開東牖。
相對惆悵懷抱惡，聊且撥置共尊酒。
天地氤氳何事無，白雲須臾變蒼狗。
冥心委順觀我生，任有垂楊生左肘。
答李成季
作者：李復
朝代：宋

山川錯莫不逢春，京洛空多滿馬塵。
李渤請歸聊見志，魯褒著論久知神。
懷沙曾愧垂綸客，擊磬興嗟荷蕢人。
向老愈憐筋力弱，空傷涸轍泣窮鱗。
答李成季
作者：李復
朝代：宋

山川错莫不逢春，京洛空多满马尘。
李渤请归聊见志，鲁褒着论久知神。
怀沙曾愧垂纶客，击磬兴嗟荷蒉人。
向老愈怜筋力弱，空伤涸辙泣穷鳞。
答李成季賀授直秘閣
作者：李復
朝代：宋

絕域經秋自乞還，粉闈春得綴星班。
詔趨龍幄登文陛，恩捧芝函入道山。
曲學豈知新說美，蒼顔難伴後生閒。
聞君此地淹徊久，悵望當年未及攀。
答李成季贺授直秘阁
作者：李復
朝代：宋
体裁：七言律诗

绝域经秋自乞还，粉闱春得缀星班。诏趋龙幄登文陛，恩捧芝函入道山。曲学岂知新说美，苍颜难伴后生閒。闻君此地淹徊久，怅望当年未及攀。
答李昼宣德示诗卷
作者：李復
朝代：宋
体裁：七言律诗

志学长年患小成，五言今喜继家声。因君笔墨多新语，满路云山得美名。才业未堪高卧显，篇章自欲以文鸣。归时正是春风好，拥辔应教取次行。
答李晝宣德示詩卷
作者：李復
朝代：宋

志學長年患小成，五言今喜繼家聲。
因君筆墨多新語，滿路雲山得美名。
才業未堪高卧顯，篇章自欲以文鳴。
歸時正是春風好，擁轡應教取次行。
答潞城令谷大同
作者：李復
朝代：宋

萧条寒邑古风深，应嘆光阴恨陆沉。
莫厌荒山轻廪粟，须思美政慰民心。
门连露草常封印，吏散秋堂静试琴。
欲约仙鳬终未得，东城何日听车音。
答潞城令谷大同
作者：李復
朝代：宋

蕭條寒邑古風深，應嘆光陰恨陸沉。
莫厭荒山輕廩粟，須思美政慰民心。
門連露草常封印，吏散秋堂靜試琴。
欲約仙鳬終未得，東城何日聽車音。
答范軻
作者：李復
朝代：宋

綏城古語刻兜鞬，何事求犀近水燃。
鄉里後生輕宿學，朝廷新詔急遺賢。
風回夜月開重暈，驪睡神珠出九淵。
今日秋臯聞鶴唳，茂先方議斸龍泉。
答范轲
作者：李復
朝代：宋
体裁：七言律诗

绥城古语刻兜鞬，何事求犀近水燃。乡里后生轻宿学，朝廷新诏急遗贤。风回夜月开重晕，骊睡神珠出九渊。今日秋皋闻鹤唳，茂先方议斸龙泉。
答董天隠推官
作者：李復
朝代：宋

日月沄沄不可追，神奇腐臭略无遗。
一丘一壑能谁过，相煦相濡莫我知。
强聒睢盱何所补，雄夸凌厉亦奚为。
秋来春去寻常事，安得干坤独尔私。
答董天隠推官
作者：李復
朝代：宋

日月沄沄不可追，神奇腐臭略無遺。
一丘一壑能誰過，相煦相濡莫我知。
强聒睢盱何所補，雄誇凌厲亦奚爲。
秋來春去尋常事，安得乾坤獨爾私。
答郎涣
作者：李復
朝代：宋
体裁：古风

萧生陆沉自信笃，白首抱关羞碌碌。尔期速售耻干时，行为徒涉惭濡足。鸿飞冥冥凌高秋，南来亦有稻粱谋。无言尽恋江湖乐，未肯相随腐鼠求。
答郎渙
作者：李復
朝代：宋

蕭生陸沉自信篤，白首抱關羞碌碌。
爾期速售恥干時，行爲徒涉慚濡足。
鴻飛冥冥凌高秋，南來亦有稻粱謀。
無言盡戀江湖樂，未肯相隨腐鼠求。
美原县北轩
作者：李復
朝代：宋

渊明昔遯世，北窗朝脱巾。
清风一披拂，自谓羲皇人。
冥冥孤鸿姿，真与浮云亲。
寂寞千载后，遐躅空遗尘。
嗟予敢言勇，斗禄徒为贫。
形骸强包束，种种秋毛新。
朅来渭水阴，讼简民风淳。
因喜纵懒僻，凿牖开星辰。
吏散鸟下阶，清谈可娱宾。
归去终亦赋，聊此蟠穷鳞。
美原縣北軒
作者：李復
朝代：宋

淵明昔遯世，北窗朝脫巾。
清風一披拂，自謂羲皇人。
冥冥孤鴻姿，真與浮雲親。
寂寞千載後，遐躅空遺塵。
嗟予敢言勇，斗祿徒爲貧。
形骸强包束，種種秋毛新。
朅來渭水陰，訟簡民風淳。
因喜縱懶僻，鑿牖開星辰。
吏散鳥下階，清談可娛賓。
歸去終亦賦，聊此蟠窮鱗。
翠碧
作者：李復
朝代：宋

翠碧曳長啼，翩然上庭樹。
花枝搖未定，驚顧却飛去。
豈不愛芳陰，自憐好毛羽。
苦爲艷粧求，刻鏤點金素。
五陵遊俠兒，挾彈馳長路。
華狨毛垂金，豐豹文濯霧。
懷珠蚌必剖，戴角犀多忤。
志士無懷璧，懷璧出逢怒。
翠碧
作者：李復
朝代：宋

翠碧曳长啼，翩然上庭树。
花枝摇未定，惊顾却飞去。
岂不爱芳阴，自怜好毛羽。
苦为艷粧求，刻镂点金素。
五陵游侠儿，挟弹驰长路。
华狨毛垂金，丰豹文濯雾。
怀珠蚌必剖，戴角犀多忤。
志士无怀璧，怀璧出逢怒。
聖容寺
作者：李復
朝代：宋

應感雖無地，棲真自有緣。
寶坊開泗水，香露散秦川。
草亂遺庵廢，珠明舊相圓。
豐碑傳異事，細字刻誠懸。
胡义修推官再招彦桓与予同游龙泉寺
作者：李復
朝代：宋

江曲花开恼醉翁，经旬出饮独床空。
芳羹间筯溪毛碧，异果堆盘海药红。
尽晚莫辞千日酒，余春已怨几番风。
主人清韵家声在，伯始源流到眼中。
胡義修推官再招彥桓與予同遊龍泉寺
作者：李復
朝代：宋

江曲花開惱醉翁，經旬出飲獨床空。
芳羹間筯溪毛碧，異果堆盤海藥紅。
盡晚莫辭千日酒，餘春已怨幾番風。
主人清韵家聲在，伯始源流到眼中。
自京之楚州
作者：李復
朝代：宋
体裁：七言律诗

隋柳桥边一问津，便将行止付舟人。土风入眼乡闾异，客路关心童仆亲。淮水烟开渔市晓，龟山云动佛香春。共传米价年来贱，取次东游不畏贫。
自京之楚州
作者：李復
朝代：宋

隋柳橋邊一問津，便將行止付舟人。
土風入眼鄉閭異，客路關心童僕親。
淮水煙開漁市曉，龜山雲動佛香春。
共傳米價年來賤，取次東遊不畏貧。
自吳嶽歸
作者：李復
朝代：宋

鳴鳳岡邊路，秋風動夕嵐。
閒雲依絕壁，獨鳥下空潭。
疇昔經行慣，重來委曲諳。
試尋遺墨在，投策訪僧龕。
自吴岳归
作者：李復
朝代：宋
体裁：五言律诗

鸣凤冈边路，秋风动夕岚。閒云依绝壁，独鸟下空潭。畴昔经行惯，重来委曲谙。试寻遗墨在，投策访僧龛。
自壽安之長水
作者：李復
朝代：宋

夜宿錦屏下，曉行伊水長。
露寒荷葉紫，秋晚稻花香。
女几仙風斷，連昌輦路荒。
二年渾作客，山驛過重陽。
自寿安之长水
作者：李復
朝代：宋
体裁：五言律诗

夜宿锦屏下，晓行伊水长。露寒荷叶紫，秋晚稻花香。女几仙风断，连昌辇路荒。二年浑作客，山驿过重阳。
自暴
作者：李復
朝代：宋
体裁：古风

交际知其心，莫良占辞气。声音施施然，已拒弗肯至。忿戾无少容，安能喻美意。人惧有失言，恝尔绝于世。
自暴
作者：李復
朝代：宋

交際知其心，莫良占辭氣。
聲音施施然，已拒弗肯至。
忿戾無少容，安能喻美意。
人懼有失言，恝爾絕于世。
自省
作者：李復
朝代：宋
体裁：古风

理容本求妍，造次遽成丑。兢兢早夜思，犹或失于偶。放而不知察，美种杂稂莠。吾居日三省，参也吾所友。
自省
作者：李復
朝代：宋

理容本求妍，造次遽成醜。
兢兢早夜思，猶或失於偶。
放而不知察，美種雜稂莠。
吾居日三省，參也吾所友。
自訟
作者：李復
朝代：宋

前善後隨非，失於任私意。
短長莫可欺，明者未免蔽。
改過心每憚，責人夫何易。
芸苗捨己田，無獲亦蹈厲。
自讼
作者：李復
朝代：宋
体裁：古风

前善后随非，失于任私意。短长莫可欺，明者未免蔽。改过心每惮，责人夫何易。芸苗舍己田，无获亦蹈厉。
與任鯤同按沙苑
作者：李復
朝代：宋

寒空暗澹風滿衣，縈回林薄相追隨。
野花班班隠亂草，暮葉翩翩辭高枝。
渭水無烟但聞哭，延州築城猶出師。
四顧乾坤莽回互，濺濺洛水東南馳。
興德寺逢張居士
作者：李復
朝代：宋

掃葉開新徑，携缾汲曉泉。
偶逢巖下客，來問室中禪。
鳥去空還寂，薪窮火自傳。
四方行已徧，歸老舊林邊。
興慈寺觀君俞舊題
作者：李復
朝代：宋

松院前年到，同君共五人。
今來觀舊蹟，君已是前身。
遽掩千秋夜，空傷兩歲春。
向風無可語，淚灑壁間塵。
舟行出峡先寄峡州太守荣子邕同年
作者：李復
朝代：宋
体裁：五言律诗

几日方离峡，舟浮任所之。江开平岸阔，天远去云迟。心折襟分后，身存痛定时。晚亭登至喜，归信半年期。
舟行出峽先寄峽州太守榮子邕同年
作者：李復
朝代：宋

幾日方離峽，舟浮任所之。
江開平岸闊，天遠去雲遲。
心折襟分後，身存痛定時。
晚亭登至喜，歸信半年期。
芸叟召杜城晚飲遂宿於東軒欲同遊五臺寺有詩因和其韵
作者：李復
朝代：宋

第五橋東潏水濱，山紅漫漫綠紛紛。
溪邊童子風雩舞，林外先生植杖耘。
高論但談雙樹法，勝遊將步五峰雲。
東軒夜久清無寐，山雨初從葉上聞。
芸叟召杜城晚饮遂宿于东轩欲同游五台寺有诗因和其韵
作者：李復
朝代：宋
体裁：七言律诗

第五桥东潏水滨，山红漫漫绿纷纷。溪边童子风雩舞，林外先生植杖耘。高论但谈双树法，胜游将步五峰云。东轩夜久清无寐，山雨初从叶上闻。
荆門軍蒙泉
作者：李復
朝代：宋

遠山分脈發巖陬，六月虛堂客意秋。
無限寒雲噴不去，有多鳴玉碎無休。
清涵錦石斑斑麗，秀吐金蓮熠熠幽。
美潤散分周下澤，餘波還入楚江流。
荆门军蒙泉
作者：李復
朝代：宋

远山分脉发岩陬，六月虚堂客意秋。
无限寒云喷不去，有多鸣玉碎无休。
清涵锦石斑斑丽，秀吐金莲熠熠幽。
美润散分周下泽，余波还入楚江流。
蒲城道中
作者：李復
朝代：宋

羣虎鎖頸鷄連羣，弓刀後先路暗塵。
劫錢殺人棄屍去，近山白晝無行人。
格捕死鬭血狼藉，解衣黄金猶在身。
傍云縱惡壞官法，自來赴愬官中嗔。
蒲城道中
作者：李復
朝代：宋

羣虎锁颈鷄连羣，弓刀后先路暗尘。
劫钱杀人弃尸去，近山白昼无行人。
格捕死斗血狼藉，解衣黄金犹在身。
傍云纵恶坏官法，自来赴愬官中嗔。
蔡元度話其子能言前世事江晦叔有詩次韵·其一
作者：李復
朝代：宋

應感隨緣各有因，一源真寂自無塵。
須知此物非他物，能悟前身是後身。
叔子探環喬木在，房公發石舊書新。
區中誰是王文度，證印曾逢竺上人。
蔡元度話其子能言前世事江晦叔有詩次韵·其二
作者：李復
朝代：宋

往來積習幾生身，石上精魂世共聞。
北澗水通南澗水，南山雲繞北山雲。
光含衆色珠常靜，影入千溪月不分。
試向道人談實相，神奇腐臭但紛紛。
蔡元度话其子能言前世事江晦叔有诗次韵·其一
作者：李復
朝代：宋

应感随缘各有因，一源真寂自无尘。
须知此物非他物，能悟前身是后身。
叔子探环乔木在，房公发石旧书新。
区中谁是王文度，证印曾逢竺上人。
蔡元度话其子能言前世事江晦叔有诗次韵·其二
作者：李復
朝代：宋
体裁：七言律诗

往来积习几生身，石上精魂世共闻。北涧水通南涧水，南山云绕北山云。光含众色珠常静，影入千溪月不分。试向道人谈实相，神奇腐臭但纷纷。
薙草
作者：李復
朝代：宋

众草费薙锄，回首已荒翳。
随处竞茀冗，苟生无远意。
时亦吐柔蔓，牵引强附离。
端居叹力寡，门庭媿芜秽。
薙草
作者：李復
朝代：宋

衆草費薙鋤，回首已荒翳。
隨處競茀冗，苟生無遠意。
時亦吐柔蔓，牽引强附離。
端居歎力寡，門庭媿蕪穢。
虾蟆碚水
作者：李復
朝代：宋

泉出虾蟆碚，名高陆羽经。
细分寒乳白，散落晓岩青。
归客停松檝，临江贮藓缾。
神仙云母液，烹饮养颓龄。
蝦蟆碚水
作者：李復
朝代：宋

泉出蝦蟆碚，名高陸羽經。
細分寒乳白，散落曉巖青。
歸客停松檝，臨江貯蘚缾。
神仙雲母液，烹飲養頹齡。
衛奕其兄被劾得雪惠書及詩
作者：李復
朝代：宋

去歲書傳歎鶺鴒，新詩甚喜字縱橫。
龜雖有智猶罹網，雁爲能鳴得免烹。
須信篋中多謗語，莫矜堂上有奇兵。
滔滔天下常如此，無慕功名取次行。
襄州大悲像
作者：李復
朝代：宋

宝伽如来出海山，隠身自画如来像。
三日开门孤鹤飞，满壁晬容现殊相。
一首千臂眼在手，一一手执各异状。
日月山岳星宿明，钟鼓磬铎琴筑响。
矛戟戈剑利兵锋，缾钵螺巾宝锡杖。
左右上下满大千，应机妙用不可量。
金光宛转徧沙界，亿万人天尽回向。
昔闻如来发洪誓，慧目无边破诸妄。
我今祝愿果初心，销灭含生多劫障。
襄州大悲像
作者：李復
朝代：宋

寶伽如來出海山，隠身自畫如來像。
三日開門孤鶴飛，滿壁晬容現殊相。
一首千臂眼在手，一一手執各異狀。
日月山嶽星宿明，鐘鼓磬鐸琴筑響。
矛戟戈劍利兵鋒，缾鉢螺巾寶錫杖。
左右上下滿大千，應機妙用不可量。
金光宛轉徧沙界，億萬人天盡回向。
昔聞如來發洪誓，慧目無邊破諸妄。
我今祝願果初心，銷滅含生多劫障。
西崦人家
作者：李復
朝代：宋

处阴体生痾，居高地多风。
结庐西崦间，温凊适炎冬。
长杨带疏篱，绿畦分西东。
门前涧水流，繫柳横桥通。
汲浅泉更甘，种沃年长丰。
生理左右足，家有百岁翁。
乃知淳朴全，能完造化功。
何必济渌河，晏寝玄华宫。
西崦人家
作者：李復
朝代：宋

處陰體生痾，居高地多風。
結廬西崦間，溫凊適炎冬。
長楊带疏籬，綠畦分西東。
門前澗水流，繫柳橫橋通。
汲淺泉更甘，種沃年長豐。
生理左右足，家有百歲翁。
乃知淳朴全，能完造化功。
何必濟淥河，晏寢玄華宮。
西洨晚归
作者：李復
朝代：宋

今日雨晴云出溪，疏林荒僻色愀悽。
杖藜出步洨水曲，白沙细草浄无泥。
渔人截流张巨网，击水惊鱼鱼更迷。
儿童喜见鱼网重，得鱼贯柳毕提携。
林竹翛翛久不到，夏笋迸篱生不齐。
或蓑或笠荷尺棰，牛羊羣过乔木西。
野旷衣润露已下，回寻归径登故畦。
吾茅遥见隠暝霭，到门邻舍鸡亦栖。
西洨晚歸
作者：李復
朝代：宋

今日雨晴雲出溪，疏林荒僻色愀悽。
杖藜出步洨水曲，白沙細草浄無泥。
漁人截流張巨網，擊水驚魚魚更迷。
兒童喜見魚網重，得魚貫柳畢提携。
林竹翛翛久不到，夏笋迸籬生不齊。
或蓑或笠荷尺箠，牛羊羣過喬木西。
野曠衣潤露已下，回尋歸徑登故畦。
吾茅遥見隠暝靄，到門鄰舍雞亦棲。
西湖寺
作者：李復
朝代：宋

旧闻宣律师，戒行极精苦。
眉毫出宝珠，锡杖解斗虎。
登坛三十年，布萨度缁侣。
故物今余何，石像暴风雨。
西湖寺
作者：李復
朝代：宋

舊聞宣律師，戒行極精苦。
眉毫出寶珠，錫杖解鬭虎。
登壇三十年，布薩度緇侶。
故物今餘何，石像暴風雨。
西溪酬孙倚李珪二同年依韵
作者：李復
朝代：宋
体裁：五言律诗

水部张员外，中书白舍人。曾闻三绝句，同赏曲江春。且逐追随旧，休悲老大身。花今千树发，有底不来因。
西溪酬孫倚李珪二同年依韵
作者：李復
朝代：宋

水部張員外，中書白舍人。
曾聞三絕句，同賞曲江春。
且逐追隨舊，休悲老大身。
花今千樹發，有底不來因。
觀山郊閱武·其一
作者：李復
朝代：宋

疊錦聯貂帽，飛光散羽旗。
虎文雙箙重，金粟小鞦垂。
望鶻翻雲沒，呼鷹駐馬遲。
更聞傳令去，先促羽林兒。
觀山郊閱武·其二
作者：李復
朝代：宋

榆落山連壘，川平水带城。
張兵圖野曠，吹角怨秋清。
移帳高雲動，開鐔碧海驚。
歸風回勝氣，西北埽欃槍。
觀梅
作者：李復
朝代：宋

轥藉霜威欲斷肌，傲霜挺挺發南枝。
微風披拂香來去，皎月勾添光陸離。
已入鸞臺弄粧手，猶存谷口出塵姿。
苦無疏影橫斜句，深愧林逋處士詩。
觀梅次豫章公飲潤甫家韵
作者：李復
朝代：宋

江梅犯晨霜，噴薄弄晴景。
坐遣塞葅胸，化作陂萬頃。
論交貴皓首，枯澹味方永。
戲探茱萸水，飽食雲門餠。
日下烟渚寒，長歌敲柳癭。
觀西華摧
作者：李復
朝代：宋

高山何時摧，谽谺作空谷。
擁土起重岡，斷石大如屋。
洑泉盡涌發，散漫流新淥。
南淵勢最廣，百畝亭澳曲。
龍威儼睢盱，神靈不敢觸。
茲舊多園囿，修篁带喬木。
今忽掀阜亂，高下眩人目。
惟羨勢雄尊，作鎮屹西服。
嚴威物所仰，宜滋萬生福。
胡不靜歸根，震蕩屢翻覆。
天地域中大，奔馳猶未足。
世事百年間，反衍如轉轂。
開闢浩劫來，攬之不盈掬。
紛紛祇如此，於予幸乞獨。
歸來拂虛榻，孤坐但冥默。
观山郊阅武·其一
作者：李復
朝代：宋

迭锦联貂帽，飞光散羽旗。
虎文双箙重，金粟小秋垂。
望鹘翻云没，呼鹰驻马迟。
更闻传令去，先促羽林儿。
观山郊阅武·其二
作者：李復
朝代：宋
体裁：五言律诗

榆落山连垒，川平水带城。张兵图野旷，吹角怨秋清。移帐高云动，开镡碧海惊。归风回胜气，西北埽欃枪。
观梅
作者：李復
朝代：宋

轥藉霜威欲断肌，傲霜挺挺发南枝。
微风披拂香来去，皎月勾添光陆离。
已入鸾台弄粧手，犹存谷口出尘姿。
苦无疏影横斜句，深愧林逋处士诗。
观梅次豫章公饮润甫家韵
作者：李復
朝代：宋

江梅犯晨霜，喷薄弄晴景。
坐遣塞葅胸，化作陂万顷。
论交贵皓首，枯澹味方永。
戏探茱萸水，饱食云门餠。
日下烟渚寒，长歌敲柳瘿。
观西华摧
作者：李復
朝代：宋

高山何时摧，谽谺作空谷。
拥土起重冈，断石大如屋。
洑泉尽涌发，散漫流新渌。
南渊势最广，百亩亭澳曲。
龙威俨睢盱，神灵不敢触。
兹旧多园囿，修篁带乔木。
今忽掀阜乱，高下眩人目。
惟羡势雄尊，作镇屹西服。
严威物所仰，宜滋万生福。
胡不静归根，震荡屡翻覆。
天地域中大，奔驰犹未足。
世事百年间，反衍如转毂。
开闢浩劫来，揽之不盈掬。
纷纷祇如此，于予幸乞独。
归来拂虚榻，孤坐但冥默。
託人求田
作者：李復
朝代：宋

綠遶隨城潏水流，百年那免問菟裘。
泉甘易汲能蠲疾，土沃翻耕每報秋。
欲託高人論地券，共期他日老漁舟。
歸身未到心先到，得此餘無一事求。
託人求田
作者：李復
朝代：宋

绿遶随城潏水流，百年那免问菟裘。
泉甘易汲能蠲疾，土沃翻耕每报秋。
欲託高人论地券，共期他日老渔舟。
归身未到心先到，得此余无一事求。
詠槐·其一
作者：李復
朝代：宋

當年夾路綠參差，曾擁金輿拂羽旗。
得地偶逃斤斧幸，聞風非與雪霜期。
猶殘臘火燔空腹，時有驚雷起蠹枝。
想見妖靈占上象，龜山獵罷舊都移。
詠槐·其二
作者：李復
朝代：宋

古槐疏慘倚頹牆，病葉先秋已半黄。
封植不知何歲月，彫零今困幾風霜。
老根傍出人供爨，蠹腹多穿馬繫韁。
嘆惜他年承愛賞，清陰曾借暑天凉。
調李教授
作者：李復
朝代：宋

君不見屈平放逐南辭楚，顦顇行吟羣江浦。
一聞鼓枻笑獨醒，搔首低回愧漁父。
又不見淵明彭澤投簪纓，退隠衡門依五柳。
凝塵滿匣不鳴絃，頭上接䍦親漉酒。
爾後寥寥幾百年，醉鄉途路隔雲烟。
空看青鑑悲毛髮，不向芳尊問聖賢。
天邊酒星歎寂寞，太白相逢發嘲謔。
悲風苦霧動星愁，欲惱寒蟾對杯酌。
舞袖低回雙鶂退，曾憶婆娑拂仙桂。
雲間月下兩茫然，牢落江山無勝氣。
星星今古夢中身，巧力爭求身後名。
衛鶴莫矜軒冕貴，魯鶋曾見鼓鐘驚。
園林昨夜春風滿，待得花開春已半。
流鶑才怨曉紅飛，布穀已催秋種晚。
藻間養子碧魚肥，石上拳牙紫蕨齊。
柳下驚逢金騕褭，花深聞唱白銅鞮。
須知向眼光陰好，忍困饑腸守枯槁。
明年雖見舊花開，却恐花枝笑人老。
終南紫翠倚天高，渭水東流入海潮。
水去不回山不改，茫茫曾歷幾昏朝。
君看曠達是劉伶，寵辱冥心過一生。
枕麴潄醪方自得，任從耳畔發雷霆。
論交
作者：李復
朝代：宋

市井苟喜毫釐親，節義動以肝膽許。
餘耳兆亂在交初，管鮑論財偶多與。
情僞安能盡一言，是非必欲期千古。
尼父已遠不得復，夢寐恍惚與神遇。
謁冷朝奉路逢王才元舍人同往
作者：李復
朝代：宋

曉路髯翁已我先，清時有味獨君偏。
柳深門掩徑未掃，花落鳥啼人尚眠。
顛倒著衣驚應客，咄嗟解榻遽張筵。
雲開日影斜閶闔，悵望歸程急馬鞭。
謁詩僧慧益不遇
作者：李復
朝代：宋

晝公昔在雲門寺，曾笑陳丘久不歸。
草坐麻衣今不見，獨來林下釣寒磯。
謁隠士段庭
作者：李復
朝代：宋

人生何多謀，常苦饑寒侵。
裘完甑有炊，於世澹無心。
築室清澗曲，窈窕幽徑深。
閉門長松下，歲無車馬音。
古書束高閣，兀然遺屨簪。
悠悠不記年，日月徒光陰。
兒童城市還，得酒或自斟。
隠几望南山，閒雲起孤岑。
讀陶淵明詩
作者：李復
朝代：宋

淵明才力高，詩語最蕭散。
矯首捐末事，闊步探幽遠。
初若不相屬，再味意方見。
曠然閑寂中，奇趣高蹇嵼。
衆辭肆滂葩，姦怪露舒慘。
彫刻雖云工，真風在平澹。
距今幾百年，有作皆媿赧。
予嘗跂清塵，忽忽氣相感。
安得起從遊，絕頂與同覽。
论交
作者：李復
朝代：宋

市井苟喜毫釐亲，节义动以肝胆许。
余耳兆乱在交初，管鲍论财偶多与。
情僞安能尽一言，是非必欲期千古。
尼父已远不得復，梦寐恍惚与神遇。
读陶渊明诗
作者：李復
朝代：宋

渊明才力高，诗语最萧散。
矫首捐末事，阔步探幽远。
初若不相属，再味意方见。
旷然闲寂中，奇趣高蹇嵼。
众辞肆滂葩，姦怪露舒惨。
雕刻虽云工，真风在平澹。
距今几百年，有作皆媿赧。
予尝跂清尘，忽忽气相感。
安得起从游，绝顶与同览。
调李教授
作者：李復
朝代：宋

君不见屈平放逐南辞楚，顦顇行吟羣江浦。
一闻鼓枻笑独醒，搔首低回愧渔父。
又不见渊明彭泽投簪缨，退隠衡门依五柳。
凝尘满匣不鸣絃，头上接䍦亲漉酒。
尔后寥寥几百年，醉乡途路隔云烟。
空看青鑑悲毛髮，不向芳尊问圣贤。
天边酒星叹寂寞，太白相逢发嘲谑。
悲风苦雾动星愁，欲恼寒蟾对杯酌。
舞袖低回双鶂退，曾忆婆娑拂仙桂。
云间月下两茫然，牢落江山无胜气。
星星今古梦中身，巧力争求身后名。
卫鹤莫矜轩冕贵，鲁鶋曾见鼓钟惊。
园林昨夜春风满，待得花开春已半。
流鶑才怨晓红飞，布谷已催秋种晚。
藻间养子碧鱼肥，石上拳牙紫蕨齐。
柳下惊逢金騕褭，花深闻唱白铜鞮。
须知向眼光阴好，忍困饥肠守枯槁。
明年虽见旧花开，却恐花枝笑人老。
终南紫翠倚天高，渭水东流入海潮。
水去不回山不改，茫茫曾历几昏朝。
君看旷达是刘伶，宠辱冥心过一生。
枕曲潄醪方自得，任从耳畔发雷霆。
谒冷朝奉路逢王才元舍人同往
作者：李復
朝代：宋

晓路髯翁已我先，清时有味独君偏。
柳深门掩径未扫，花落鸟啼人尚眠。
颠倒着衣惊应客，咄嗟解榻遽张筵。
云开日影斜阊阖，怅望归程急马鞭。
谒诗僧慧益不遇
作者：李復
朝代：宋
体裁：七言绝句

昼公昔在云门寺，曾笑陈丘久不归。草坐麻衣今不见，独来林下钓寒矶。
谒隠士段庭
作者：李復
朝代：宋

人生何多谋，常苦饥寒侵。
裘完甑有炊，于世澹无心。
筑室清涧曲，窈窕幽径深。
闭门长松下，岁无车马音。
古书束高阁，兀然遗屦簪。
悠悠不记年，日月徒光阴。
儿童城市还，得酒或自斟。
隠几望南山，閒云起孤岑。
負暄
作者：李復
朝代：宋

朝坐前廡西，晚坐前廡東。
日當正午時，置榻兩楹中。
予生本多羸，憂患百箭攻。
三十已白髮，歲常苦嚴冬。
凝陰晝墐戶，擁火裘蒙茸。
寒氣深刺骨，有如嬰利鋒。
晨曦忽入牖，心喜舊疹空。
開門曝晴暖，暄酣春意融。
溫溫百骸舒，漸發兩頰紅。
乃知萬物生，陽德有全功。
天輪浩無際，冥冥轉洪濛。
盧敖遊八極，妄欲求初終。
卒然至濛谷，見呵鳶肩翁。
陽烏出扶桑，振轡馳六龍。
轉盼億萬里，夸父走追蹤。
遺策化鄧林，狂奔如捕風。
我今觀天運，四序周無窮。
東西逐日車，不出環堵宮。
上古有至人，御風登璇穹。
手挈日月行，返景回高舂。
陰陽在掌握，默坐與天通。
固知二子愚，可嘆如蠰蟲。
賦杜子美劉夢得遺事
作者：李復
朝代：宋

壁間石刻圖經在，瀼外祠堂繪像真。
秋去書懷傳北客，歸時遺曲祠蠻神。
十年口語投荒謫，千里兵戈下峽身。
嗟我南來心跡似，臨風把酒寄情親。
贈吳德秀隠士用來韵
作者：李復
朝代：宋

不計無成與有成，但能償足百年心。
喜營美釀多栽秫，廣蓄奇書盡散金。
三代遺文鐘鼎古，五湖秋意畫圖深。
超然真趣誰能識，目送孤鴻撫素琴。
贈張萬戶征閩凱還
作者：李復
朝代：宋

瘴雨蠻烟遠蔽空，只將談笑蕩羣凶。
旌旗夜捲妖星殞，鼓角秋高殺氣雄。
已喜張良還灞上，更須龔遂守閩中。
凱歌聲動天顔喜，金虎三珠擬報功。
贈楷長老
作者：李復
朝代：宋

靈源獨耀脫根塵，豈論空身與色身。
若論有無寧見法，須知開悟不因人。
病瘖得味難形語，走餓還家忽忘貧。
薪火相交多少險，煩師與衆指迷津。
负暄
作者：李復
朝代：宋

朝坐前庑西，晚坐前庑东。
日当正午时，置榻两楹中。
予生本多羸，忧患百箭攻。
三十已白髮，岁常苦严冬。
凝阴昼墐户，拥火裘蒙茸。
寒气深刺骨，有如婴利锋。
晨曦忽入牖，心喜旧疹空。
开门曝晴暖，暄酣春意融。
温温百骸舒，渐发两颊红。
乃知万物生，阳德有全功。
天轮浩无际，冥冥转洪蒙。
卢敖游八极，妄欲求初终。
卒然至蒙谷，见呵鸢肩翁。
阳乌出扶桑，振辔驰六龙。
转盼亿万里，夸父走追踪。
遗策化邓林，狂奔如捕风。
我今观天运，四序周无穷。
东西逐日车，不出环堵宫。
上古有至人，御风登璇穹。
手挈日月行，返景回高舂。
阴阳在掌握，默坐与天通。
固知二子愚，可嘆如蠰虫。
赋杜子美刘梦得遗事
作者：李復
朝代：宋
体裁：七言律诗

壁间石刻图经在，瀼外祠堂绘像真。秋去书怀传北客，归时遗曲祠蛮神。十年口语投荒谪，千里兵戈下峡身。嗟我南来心迹似，临风把酒寄情亲。
赠吴德秀隠士用来韵
作者：李復
朝代：宋
体裁：七言律诗

不计无成与有成，但能偿足百年心。喜营美酿多栽秫，广蓄奇书尽散金。三代遗文钟鼎古，五湖秋意画图深。超然真趣谁能识，目送孤鸿抚素琴。
赠张万户征闽凯还
作者：李復
朝代：宋

瘴雨蛮烟远蔽空，只将谈笑荡羣凶。
旌旗夜捲妖星殒，鼓角秋高杀气雄。
已喜张良还灞上，更须龚遂守闽中。
凯歌声动天颜喜，金虎三珠拟报功。
赠楷长老
作者：李復
朝代：宋
体裁：七言律诗

灵源独耀脱根尘，岂论空身与色身。若论有无宁见法，须知开悟不因人。病瘖得味难形语，走饿还家忽忘贫。薪火相交多少险，烦师与众指迷津。
赵㠓惠二诗酬以来韵
作者：李復
朝代：宋

广汉诸孙用心苦，亹亹妍谭殊可数。
江南春意满芳洲，长袭幽香佩兰杜。
世缘嚼蜡久无情，喜闻叔起有新声。
着书半百悬罄久，蹑屩一日双璧明。
顾予画脂已心朽，看君着鞭方力生。
他时负云纵六翮，上抟扶摇游太清。
趙㠓惠二詩酬以來韵
作者：李復
朝代：宋

廣漢諸孫用心苦，亹亹妍譚殊可數。
江南春意滿芳洲，長襲幽香佩蘭杜。
世緣嚼蠟久無情，喜聞叔起有新聲。
著書半百懸罄久，躡屩一日雙璧明。
顧予畫脂已心朽，看君著鞭方力生。
他時負雲縱六翮，上摶扶搖遊太清。
辛順忠唐得道之士真身今在河州寺
作者：李復
朝代：宋

少年遊嵩丘，登高吾獨見。
西游渡隴坂，脫屣古河縣。
削髮俗網裂，絕味諸漏斷。
卧脅三十年，凝塵滿羌簟。
六月大地燋，爐中結冰霰。
牛頭實栴檀，降出九重殿。
正就寂滅時，泉竭悲禽散。
直從開元初，到今色不變。
破屋閉真相，野鼠嗅香篆。
時有碧眼人，酌乳供新獻。
辛顺忠唐得道之士真身今在河州寺
作者：李復
朝代：宋

少年游嵩丘，登高吾独见。
西游渡陇坂，脱屣古河县。
削髮俗网裂，绝味诸漏断。
卧胁三十年，凝尘满羌簟。
六月大地燋，炉中结冰霰。
牛头实栴檀，降出九重殿。
正就寂灭时，泉竭悲禽散。
直从开元初，到今色不变。
破屋闭真相，野鼠嗅香篆。
时有碧眼人，酌乳供新献。
过万泉县
作者：李復
朝代：宋

邑屋连山麓，萧条去路斜。
卤田无美井，旱港足飞沙。
逃室多欹栋，残林有断槎。
荒墟人不见，墙角自开花。
过临晋县适调发
作者：李復
朝代：宋

半夜惊呼府有符，河堧荒邑应军须。
冰生垂血辞乡泪，风涨飞尘出塞车。
千里馈粮人未返，百丁团甲户无余。
天边旁午流星使，更见河桥急羽书。
过兴德寺
作者：李復
朝代：宋

行雨忽过渐细微，冉冉傍马残云飞。
乱溪争流经屡渡，近水短畦菘叶肥。
跻欹到寺石磴滑，红叶拥门人迹稀。
升堂坐定闻鱼鼓，亦传斋钵慰我饥。
久阴忽开日色薄，初见竹影摇窗扉。
开山宝塔真相在，瞻拜入炉香霏霏。
塔前苍松尽手植，到今百尺森相围。
登览未尽夜气冷，拂榻置枕舒寝衣。
明星耿耿东方白，仆夫结束马已鞿。
老僧送客有勤意，静境幸到何遽归。
过叶县
作者：李復
朝代：宋

南对黄山百里峰，双溪夹路碧溶溶。
难追旧事飞仙舄，但有余风喜画龙。
柳际秋晴分䆉稏，亭阴晚色见芙蓉。
襄城已远方城近，图志分疆入楚封。
过天门关
作者：李復
朝代：宋
体裁：七言律诗

龙钟双袖马骎骎，来往榆关日向深。多病出门愁远道，早寒平野苦层阴。泉流危栈新冰滑，风入长林暮叶吟。触目凄然何所补，高枝巢稳感归禽。
过平泉铺
作者：李復
朝代：宋

去家十日九有雨，林间怒鸠犹逐妇。
村店泥深昼闭门，繫马临河自炊黍。
生桑烟重不供爨，麤粝如沙聊把筯。
推盘急起却问程，黄昏更望山颠戍。
过弹筝峡
作者：李復
朝代：宋

悠悠薄洛水，东出弹筝峡。
昔人感秋声，舞跃中音节。
我来跨官马，屡渡随曲折。
水寒石齿涩，鸣调苦悲咽。
应有征人泪，泠然洒清血。
含恨变旧音，冷照关山月。
衮衮东入海，余情流未歇。
掩耳不能听，挥鞭急超越。
穿云望前垒，晚路山雨滑。
去远犹自闻，回肠危欲绝。
过方山驿
作者：李復
朝代：宋
体裁：七言绝句

惊尘拂面三千里，走马东西不识春。忽见长堤新柳色，一时聊慰倦行人。
过李氏园
作者：李復
朝代：宋

伊川北首始知春，问路停骖仆候门。
垂柳万颦梅一笑，苍松四出石双蹲。
高人旧隠家风远，祥兆开先国邑尊。
昔岁往来曾驻跸，从臣遗刻在云根。
过沔池驿
作者：李復
朝代：宋

崤陵皋墓几摧轮，秋暮重过白髮新。
小雨廉纤能滑径，乱山迴互欲迷人。
客心苦厌孤程晚，驿舍频来旧吏亲。
明日问途知更远，又须呼仆待初晨。
过澶州感事
作者：李復
朝代：宋

孙村黄河决北流，北使年年过澶州。
澶州两城战格尽，七十余年废不修。
昔岁契丹倾国起，欲投马棰渡河水。
烽火夜夜照前殿，殿前羣臣色如死。
心忧社稷输至忠，殿上只有寇相公。
默使敌计堕吾计，独屈黄屋亲临戎。
敌惊溃奔虎北门，从此愿讲兄弟亲。
平时危冠尽肉食，一旦仓猝方见人。
过襄阳
作者：李復
朝代：宋

表裏山川旧楚畿，筑关乘险事皆非。
槎头鱼尽无新语，岘首人亡失隠扉。
云外煮茶僧室静，江边酤酒客帆归。
我来驻节无言久，为爱春流可染衣。
过香积寺
作者：李復
朝代：宋

迂辙来寻昔岁题，恍然前世意犹迷。
荒庭老树半空腹，坏塔野禽争暮栖。
晚学尽惊新使节，残僧时认旧沙弥。
松房自出成何事，二十余年东復西。
过高平县
作者：李復
朝代：宋
体裁：古风

蚩尤食昴乘鬼车，韩国为窟秦为蛇。韩人畏蛇渡河走，杀气吹断邯山斜。秦鼓一击赵括死，四十万人坑黄沙。白日忽落天地黑，鸮衔碧火来人家。至今野土尽血色，古镞渍血生铜花。髑髅衔恨骨不朽，千岁开口生齿牙。秦怒垂涎急饥腹，孱赵轻搏婴其毒。折戟沉枪铁半消，洗磨赤璺曾封肉。冤气不绝起凄风，满眼山川无草木。昼阴夜惨少行人，愁雨荒烟闻鬼哭。秦兵扫荡六国尘，兵祸弗戢须焚身。博浪金椎击不死，亡秦终是韩国人。
过黄牛峡
作者：李復
朝代：宋
体裁：七言律诗

转首黄牛百里西，便风不断满归旗。青山随客岂辞远，白浪催船常恐迟。多米渐闻荆渚近，故宫欲问楚人知。今朝共话平安喜，更得长鱼伴晚炊。
还王天倪诗卷
作者：李復
朝代：宋
体裁：五言律诗

素尚跻遐旷，平生厌浅浮。锦囊刀尺古，江渚蕙荃幽。翘首孤云远，疏林暮叶秋。十年人不问，寂默老荒丘。
送人之邓城
作者：李復
朝代：宋

哀弄发危絃，苦调出促管。
伤别骨欲销，坐失重纩暖。
仙鹄顾徘徊，千里襄江潬。
此去衮衮情，江水流不断。
送人之鄧城
作者：李復
朝代：宋

哀弄發危絃，苦調出促管。
傷別骨欲銷，坐失重纊暖。
仙鵠顧徘徊，千里襄江潬。
此去衮衮情，江水流不斷。
送人从辟
作者：李復
朝代：宋

秋风萧索塞云黄，白髮青衫应辟章。
曾说穰侯常畏客，今观毛遂欲投囊。
雁门旧障云松尽，离石新城壠谷荒。
想有高谈开玉帐，尊前妍论洒珠光。
送人從辟
作者：李復
朝代：宋

秋風蕭索塞雲黄，白髮青衫應辟章。
曾說穰侯常畏客，今觀毛遂欲投囊。
雁門舊障雲松盡，離石新城壠穀荒。
想有高談開玉帳，尊前妍論灑珠光。
送人赴雅州任
作者：李復
朝代：宋

去年送君走边州，今年送君入蜀道。
上官南北不自知，风卷孤云离海峤。
场屋争飞二十年，垂翼空归嘆潦倒。
绿衣晚出外家来，一命初忻慰枯槁。
忆昨当途数论荐，谓君逸足须腾趠。
故为羁絷尚淹蟠，区区课额量登耗。
辞尊有义不辞卑，屈身斗禄贫亲老。
蒙峰正在岷山西，新月残时行始到。
连江地暖春无雪，天际春来气常早。
君今此去春已尽，江山绿满花枝少。
人生离别难为情，莫恋异乡风景好。
杜鹃忽傍耳边啼，回首秦川泪斑草。
送人赴雅州任
作者：李復
朝代：宋

去年送君走邊州，今年送君入蜀道。
上官南北不自知，風卷孤雲離海嶠。
場屋爭飛二十年，垂翼空歸嘆潦倒。
綠衣晚出外家來，一命初忻慰枯槁。
憶昨當途數論薦，謂君逸足須騰趠。
故爲羈縶尚淹蟠，區區課額量登耗。
辭尊有義不辭卑，屈身斗祿貧親老。
蒙峰正在岷山西，新月殘時行始到。
連江地暖春無雪，天際春來氣常早。
君今此去春已盡，江山綠滿花枝少。
人生離別難爲情，莫戀異鄉風景好。
杜鵑忽傍耳邊啼，回首秦川淚斑草。
送僧惠本
作者：李復
朝代：宋

山僧青芒屩，厌踏城中土。
水风寒萧萧，片影过沙渡。
晚云迎归锡，低飞暗石路。
暮钟落前峰，去衝后山雨。
送僧惠本
作者：李復
朝代：宋

山僧青芒屩，厭踏城中土。
水風寒蕭蕭，片影過沙渡。
晚雲迎歸錫，低飛暗石路。
暮鐘落前峰，去衝後山雨。
送卫奕之西河任
作者：李復
朝代：宋
体裁：七言律诗

蔼蔼长空春已归，东风犹在绿杨枝。故人错莫送行处，流水苍茫无住时。汾上先生能理曲，河滨退老喜论诗。闻君此去追高躅，应忘青衫簿领卑。
送吕思道
作者：李復
朝代：宋

东平贵公子，意气区中窄。
手捻金仆姑，青丝飞赭白。
欲系单于颈，封侯取鼎食。
四十心未展，垂翅渭川侧。
前日来坐上，天庭见黄色。
今朝报恩书，戎幕进新职。
崆峒古用武，高旌出锋镝。
君当谐素期，洗剑秋泉碧。
嗟予病摧颓，对别还悽恻。
待君载旆归，我作山中客。
送呂思道
作者：李復
朝代：宋

東平貴公子，意氣區中窄。
手撚金僕姑，青絲飛赭白。
欲係單于頸，封侯取鼎食。
四十心未展，垂翅渭川側。
前日來坐上，天庭見黄色。
今朝報恩書，戎幕進新職。
崆峒古用武，高旌出鋒鏑。
君當諧素期，洗劍秋泉碧。
嗟予病摧頹，對別還悽惻。
待君載旆歸，我作山中客。
送孙甥
作者：李復
朝代：宋

瘦马骎骎渡洛行，东风莫着褐衣轻。
为嫌愁梦能催老，故懒题封去问程。
千仞会游悬水急，五浆须信客心惊。
明朝我向壶关路，待约归缨共濯清。
送孫甥
作者：李復
朝代：宋

瘦馬駸駸渡洛行，東風莫著褐衣輕。
爲嫌愁夢能催老，故懶題封去問程。
千仞會游懸水急，五漿須信客心驚。
明朝我向壺關路，待約歸纓共濯清。
送客至西湖
作者：李復
朝代：宋

湖亭独往客初归，春去春来尽不知。
新竹出梢纔放箨，断蒲经雨别生枝。
山寒藏雪生云湿，风送飞鸥过水迟。
却笑偷閒得忙事，自寻邻叟问鈎丝。
送客至西湖
作者：李復
朝代：宋

湖亭獨往客初歸，春去春來盡不知。
新竹出梢纔放籜，斷蒲經雨別生枝。
山寒藏雪生雲濕，風送飛鷗過水遲。
却笑偷閒得忙事，自尋鄰叟問鈎絲。
送客至黎城
作者：李復
朝代：宋

二年三送客，空復往來情。
野色浩無主，秋風暮獨行。
山連長狄國，水過鄴王城。
試問式微詠，猶歌怨衛聲。
送客至黎城
作者：李復
朝代：宋

二年三送客，空復往来情。
野色浩无主，秋风暮独行。
山连长狄国，水过邺王城。
试问式微咏，犹歌怨卫声。
送张景纯
作者：李復
朝代：宋
体裁：七言律诗

我居杜陵君淮东，平生南北马牛风。云山一日邂逅见，草木千里臭味同。今朝归心逐社燕，他日付书随春鸿。不堪立马向日暮，索莫酒散秋堂空。
送張景純
作者：李復
朝代：宋

我居杜陵君淮東，平生南北馬牛風。
雲山一日邂逅見，草木千里臭味同。
今朝歸心逐社燕，他日付書隨春鴻。
不堪立馬向日暮，索莫酒散秋堂空。
送章发运楶
作者：李復
朝代：宋

乡农不寓兵，经费半非古。
天下虽无事，禁虣必备武。
浚郊开王畿，屹然根本固。
鈎陈拥帝居，百万环貔虎。
军声潮海惊，牙帐屯云聚。
临难责死力，温饱当有素。
投身占尺籍，张口坐待哺。
梁野川渎交，掘泉不见土。
种沙禾穟短，官租阁王府。
国用取东南，舳舻引吴楚。
浩浩九十州，连樯输太庾。
秋风满汴渠，栉比不可数。
登陛献岁额，供亿足赢数。
储偫如丘山，司农视新腐。
老幼无馁腹，谁復问旸雨。
天子念大计，置官忧败蛊。
苟非简帝衷，未肯轻付与。
诏书忽西下，秦台更使斧。
精忠感帝聪，异宠褒圣语。
实资经济术，尽委浩剧务。
狼荒极海壖，蜀江出荆渚。
提封半禹迹，综错均周赋。
际天耸风威，列城归刺举。
西北敌骑飞，今犹急宸顾。
百姓疮未平，何处易星驭。
国事有重轻，先后存渊宁。
本根势有重，暂辍营调度。
大庭访众议，舍公孰可去。
惟公德宇深，完养无惊惧。
砉刀发新硎，音中桑林舞。
远画垂后世，耻为目前虑。
冰雪浄聪明，泾渭包肺腑。
纵横富万术，一一廊庙具。
出入未尽展，舆论嗟龃龉。
岧峣云间阙，晓曦媚金羽。
双旌过对扬，当契君臣遇。
拜赐亲天光，高议愿一吐。
从容动凝旒，必叹相见暮。
庶几慰美俗，丹衢翔阔步。
萧条耕岩客，窃食惭无补。
蹒跚世揶揄，拳曲逃规矩。
旧学谩屠龙，巧伎羞刻楮。
芘頼托商阴，濩落容魏瓠。
附骥仰后尘，荐鹗玷过誉。
宴坐接乌九，妙谭奉犀麈。
重借鹩枝栖，不责马曹误。
摧颓已半生，踊跃临晚路。
今朝对行色，悲风激林莽。
乱山雨报秋，荒野阴多雾。
孤禽失侣鸣，回飞气如缕。
送章發運楶
作者：李復
朝代：宋

鄉農不寓兵，經費半非古。
天下雖無事，禁虣必備武。
浚郊開王畿，屹然根本固。
鈎陳擁帝居，百萬環貔虎。
軍聲潮海驚，牙帳屯雲聚。
臨難責死力，溫飽當有素。
投身占尺籍，張口坐待哺。
梁野川瀆交，掘泉不見土。
種沙禾穟短，官租閣王府。
國用取東南，舳艫引吳楚。
浩浩九十州，連檣輸太庾。
秋風滿汴渠，櫛比不可數。
登陛獻歲額，供億足贏數。
儲偫如丘山，司農視新腐。
老幼無餒腹，誰復問暘雨。
天子念大計，置官憂敗蠱。
苟非簡帝衷，未肯輕付與。
詔書忽西下，秦臺更使斧。
精忠感帝聰，異寵褒聖語。
實資經濟術，盡委浩劇務。
狼荒極海壖，蜀江出荆渚。
提封半禹跡，綜錯均周賦。
際天聳風威，列城歸刺舉。
西北敵騎飛，今猶急宸顧。
百姓瘡未平，何處易星馭。
國事有重輕，先後存淵宁。
本根勢有重，暫輟營調度。
大庭訪衆議，捨公孰可去。
惟公德宇深，完養無驚懼。
砉刀發新硎，音中桑林舞。
遠畫垂後世，恥爲目前慮。
冰雪浄聰明，涇渭包肺腑。
縱橫富萬術，一一廊廟具。
出入未盡展，輿論嗟齟齬。
岧嶢雲間闕，曉曦媚金羽。
雙旌過對揚，當契君臣遇。
拜賜親天光，高議願一吐。
從容動凝旒，必歎相見暮。
庶幾慰美俗，丹衢翔闊步。
蕭條耕巖客，竊食慚無補。
蹣跚世揶揄，拳曲逃規矩。
舊學謾屠龍，巧伎羞刻楮。
芘頼托商陰，濩落容魏瓠。
附驥仰後塵，薦鶚玷過譽。
宴坐接烏九，妙譚奉犀麈。
重借鷯枝栖，不責馬曹誤。
摧頹已半生，踴躍臨晚路。
今朝對行色，悲風激林莽。
亂山雨報秋，荒野陰多霧。
孤禽失侶鳴，回飛氣如縷。
送董亿朝奉
作者：李復
朝代：宋
体裁：七言律诗

北游汗漫遗玄珠，烟愁雾泣啼芙蕖。兴来便脱上方屐，归去重修繁露书。一梦百年依幻宅，五湖千里御风舆。家山芋栗应常熟，坐看朝三戏众狙。
送董億朝奉
作者：李復
朝代：宋

北游汗漫遺玄珠，烟愁霧泣啼芙蕖。
興來便脫上方屐，歸去重修繁露書。
一夢百年依幻宅，五湖千里御風輿。
家山芋栗應常熟，坐看朝三戲衆狙。
送衛奕之西河任
作者：李復
朝代：宋

藹藹長空春已歸，東風猶在綠楊枝。
故人錯莫送行處，流水蒼茫無住時。
汾上先生能理曲，河濱退老喜論詩。
聞君此去追高躅，應忘青衫簿領卑。
送解敞
作者：李復
朝代：宋

昔惜結懽淺，今嗟傷別促。
離懷動秋雲，清霜落羣木。
窮山行路難，歲晚自驅轂。
飛魂不可關，昨夜先到蜀。
送解敞
作者：李復
朝代：宋

昔惜结懽浅，今嗟伤别促。
离怀动秋云，清霜落羣木。
穷山行路难，岁晚自驱毂。
飞魂不可关，昨夜先到蜀。
送赵侗承议致仕归
作者：李復
朝代：宋

聊为五斗陶元亮，却爱三龙邴曼容。
蕙帐晓空惊怨鹤，客衣夜薄感寒蛩。
江边朝露半红叶，天际晚晴多碧峰。
漠漠长空何处尽，双鳬飞去晓云重。
送趙侗承議致仕歸
作者：李復
朝代：宋

聊爲五斗陶元亮，却愛三龍邴曼容。
蕙帳曉空驚怨鶴，客衣夜薄感寒蛩。
江邊朝露半紅葉，天際晚晴多碧峰。
漠漠長空何處盡，雙鳬飛去曉雲重。
送阳孝章户曹
作者：李復
朝代：宋

前生问学仰前修，亲髮星星禄始谋。
千里束书来北阙，一朝怀牒走南州。
荷衣未改斑衣戏，斗米聊宽负米求。
想见江神能世态，开帆风满送归舟。
送陽孝章戶曹
作者：李復
朝代：宋

前生問學仰前修，親髮星星祿始謀。
千里束書來北闕，一朝懷牒走南州。
荷衣未改斑衣戲，斗米聊寬負米求。
想見江神能世態，開帆風滿送歸舟。
遊寶雨寺
作者：李復
朝代：宋

信步出江𦪽，庭松立兩龍。
晨僧自汲水，高閣忽鳴鐘。
浄飯多山蜜，新羹供野葑。
傳聞初祖錫，猶掛最西峰。
遊山寺
作者：李復
朝代：宋

山後山前紺宇開，閒携藜杖結青鞋。
霜欺泉澀羣流淺，風勁林彫萬壑哀。
到處每逢清衆出，有時偶伴野人來。
裴公看盡因緣在，百塔龕前首重回。
遊柏谷寺寄范君武
作者：李復
朝代：宋

絕塞初歸喜澣休，東城送客偶成遊。
山前欲訪青蘭若，林下初聞黄鷅鶹。
雙屨高窮溪水出，一身輕共野雲浮。
寄聲德操還能否，炊黍吾過爲少留。
遊觀音院
作者：李復
朝代：宋

秋林晴簇簇，野竹靜娟娟。
臺殿橫高絕，山河滿大千。
莫論金屑貴，且契布毛緣。
試問庭前柏，干戈動幾年。
過天門關
作者：李復
朝代：宋

龍鍾雙袖馬駸駸，來往榆關日向深。
多病出門愁遠道，早寒平野苦層陰。
泉流危棧新冰滑，風入長林暮葉吟。
觸目凄然何所補，高枝巢穩感歸禽。
過平泉鋪
作者：李復
朝代：宋

去家十日九有雨，林間怒鳩猶逐婦。
村店泥深晝閉門，繫馬臨河自炊黍。
生桑煙重不供爨，麤糲如沙聊把筯。
推盤急起却問程，黄昏更望山顛戍。
過彈箏峽
作者：李復
朝代：宋

悠悠薄洛水，東出彈箏峽。
昔人感秋聲，舞躍中音節。
我來跨官馬，屢渡隨曲折。
水寒石齒澀，鳴調苦悲咽。
應有征人淚，泠然灑清血。
含恨變舊音，冷照關山月。
衮衮東入海，餘情流未歇。
掩耳不能聽，揮鞭急超越。
穿雲望前壘，晚路山雨滑。
去遠猶自聞，回腸危欲絕。
過方山驛
作者：李復
朝代：宋

驚塵拂面三千里，走馬東西不識春。
忽見長堤新柳色，一時聊慰倦行人。
過李氏園
作者：李復
朝代：宋

伊川北首始知春，問路停驂僕候門。
垂柳萬顰梅一笑，蒼松四出石雙蹲。
高人舊隠家風遠，祥兆開先國邑尊。
昔歲往來曾駐蹕，從臣遺刻在雲根。
過沔池驛
作者：李復
朝代：宋

崤陵臯墓幾摧輪，秋暮重過白髮新。
小雨廉纖能滑徑，亂山迴互欲迷人。
客心苦厭孤程晚，驛舍頻來舊吏親。
明日問途知更遠，又須呼僕待初晨。
過澶州感事
作者：李復
朝代：宋

孫村黄河决北流，北使年年過澶州。
澶州兩城戰格盡，七十餘年廢不修。
昔歲契丹傾國起，欲投馬箠渡河水。
烽火夜夜照前殿，殿前羣臣色如死。
心憂社稷輸至忠，殿上只有寇相公。
默使敵計墮吾計，獨屈黄屋親臨戎。
敵驚潰奔虎北門，從此願講兄弟親。
平時危冠盡肉食，一旦倉猝方見人。
過臨晉縣適調發
作者：李復
朝代：宋

半夜驚呼府有符，河堧荒邑應軍須。
冰生垂血辭鄉淚，風漲飛塵出塞車。
千里饋糧人未返，百丁團甲戶無餘。
天邊旁午流星使，更見河橋急羽書。
過興德寺
作者：李復
朝代：宋

行雨忽過漸細微，冉冉傍馬殘雲飛。
亂溪爭流經屢渡，近水短畦菘葉肥。
躋欹到寺石磴滑，紅葉擁門人迹稀。
升堂坐定聞魚鼓，亦傳齋鉢慰我饑。
久陰忽開日色薄，初見竹影搖窗扉。
開山寶塔真相在，瞻拜入爐香霏霏。
塔前蒼松盡手植，到今百尺森相圍。
登覽未盡夜氣冷，拂榻置枕舒寢衣。
明星耿耿東方白，僕夫結束馬已鞿。
老僧送客有勤意，靜境幸到何遽歸。
過萬泉縣
作者：李復
朝代：宋

邑屋連山麓，蕭條去路斜。
鹵田無美井，旱港足飛沙。
逃室多欹棟，殘林有斷槎。
荒墟人不見，牆角自開花。
過葉縣
作者：李復
朝代：宋

南對黄山百里峰，雙溪夾路碧溶溶。
難追舊事飛仙舄，但有餘風喜畫龍。
柳際秋晴分䆉稏，亭陰晚色見芙蓉。
襄城已遠方城近，圖誌分疆入楚封。
過襄陽
作者：李復
朝代：宋

表裏山川舊楚畿，築關乘險事皆非。
槎頭魚盡無新語，峴首人亡失隠扉。
雲外煮茶僧室靜，江邊酤酒客帆歸。
我來駐節無言久，爲愛春流可染衣。
過香積寺
作者：李復
朝代：宋

迂轍來尋昔歲題，恍然前世意猶迷。
荒庭老樹半空腹，壞塔野禽爭暮棲。
晚學盡驚新使節，殘僧時認舊沙彌。
松房自出成何事，二十餘年東復西。
過高平縣
作者：李復
朝代：宋

蚩尤食昴乘鬼車，韓國爲窟秦爲蛇。
韓人畏蛇渡河走，殺氣吹斷邯山斜。
秦鼓一擊趙括死，四十萬人坑黄沙。
白日忽落天地黑，鴞銜碧火來人家。
至今野土盡血色，古鏃漬血生銅花。
髑髏銜恨骨不朽，千歲開口生齒牙。
秦怒垂涎急饑腹，孱趙輕搏嬰其毒。
折戟沉槍鐵半消，洗磨赤璺曾封肉。
冤氣不絕起凄風，滿眼山川無草木。
晝陰夜慘少行人，愁雨荒煙聞鬼哭。
秦兵掃蕩六國塵，兵禍弗戢須焚身。
博浪金椎擊不死，亡秦終是韓國人。
過黄牛峽
作者：李復
朝代：宋

轉首黄牛百里西，便風不斷滿歸旗。
青山隨客豈辭遠，白浪催船常恐遲。
多米漸聞荆渚近，故宮欲問楚人知。
今朝共話平安喜，更得長魚伴晚炊。
道士李得柔行太乙法曾传御容
作者：李復
朝代：宋

处世能求出世心，石坛深夜礼星辰。
徧游五岳求真诀，独向三清有主人。
妙笔曾开天日晓，悬壶常锁洞山春。
不知何事飞符动，又见荒林聚鬼神。
道士李得柔行太乙法曾傳御容
作者：李復
朝代：宋

處世能求出世心，石壇深夜禮星辰。
徧遊五岳求真訣，獨向三清有主人。
妙筆曾開天日曉，懸壺常鎖洞山春。
不知何事飛符動，又見荒林聚鬼神。
還王天倪詩卷
作者：李復
朝代：宋

素尚躋遐曠，平生厭淺浮。
錦囊刀尺古，江渚蕙荃幽。
翹首孤雲遠，疏林暮葉秋。
十年人不問，寂默老荒丘。
郊居
作者：李復
朝代：宋

閒原渺渺散疏襟，風舞淵潛自樂生。
春到雲山惟杖履，日長天地獨柴荆。
百年雖健猶親藥，一飯無多嬾問耕。
常羨子喬仙馭遠，笑悲滄海世人情。
郊居
作者：李復
朝代：宋
体裁：七言律诗

閒原渺渺散疏襟，风舞渊潜自乐生。春到云山惟杖履，日长天地独柴荆。百年虽健犹亲药，一饭无多懒问耕。常羡子乔仙驭远，笑悲沧海世人情。
郊居五首·其一
作者：李復
朝代：宋
体裁：古风

牛羊归近篱，鸟雀喧前林。天旷白露下，皓月吐东岑。呼儿掩柴门，孤灯茅屋深。欲寐问故裘，中夜霜气侵。
郊居五首·其一
作者：李復
朝代：宋

牛羊歸近籬，鳥雀喧前林。
天曠白露下，皓月吐東岑。
呼兒掩柴門，孤燈茅屋深。
欲寐問故裘，中夜霜氣侵。
郊居五首·其三
作者：李復
朝代：宋

楸花不結實，花落綠蔕肥。
彫零先衆木，葉落蔕亦稀。
枝直鳥不巢，野藤相纏依。
藤蔓日更長，楸覺生意微。
郊居五首·其三
作者：李復
朝代：宋

楸花不结实，花落绿蔕肥。
雕零先众木，叶落蔕亦稀。
枝直鸟不巢，野藤相缠依。
藤蔓日更长，楸觉生意微。
郊居五首·其二
作者：李復
朝代：宋

禾黍已登场，壠菽叶亦稀。
天晴日气暖，稚子负薪归。
妇姑具饷出，饭豆菜叶肥。
白髮不自闲，但怅筋力微。
郊居五首·其二
作者：李復
朝代：宋

禾黍已登場，壠菽葉亦稀。
天晴日氣煖，稚子負薪歸。
婦姑具餉出，飯豆菜葉肥。
白髮不自閑，但悵筋力微。
郊居五首·其五
作者：李復
朝代：宋

种稻满南泽，露下稻已黄。
雨足暗泉满，秷穉各自长。
侵晓负镰去，日暮积我场。
从今有晨炊，璨璨珠玉光。
郊居五首·其五
作者：李復
朝代：宋

種稻滿南澤，露下稻已黄。
雨足暗泉滿，秷穉各自長。
侵曉負鐮去，日暮積我場。
從今有晨炊，璨璨珠玉光。
郊居五首·其四
作者：李復
朝代：宋

岁回秋向闰，九日菊未华。
青青东篱下，强起折还家。
岂无樽中酒，对之空嘆嗟。
后日开已晚，弃置今如何。